400 bat pertsonak parte hartu dute auzo-bileretan eta hirurehun proposamen inguru egin dituzte — Eibarko Udala\nAurten, beste behin ere, bilerak egin dira Udal arduradunen eta Eibarko auzo eta gune bakoitzeko bizilagunen artean; azaroaren 7tik 22ra bitartean egindako batzarretan hirurehun bat proposamen, iradokizun edo kexa aurkeztu dira eta laurehun bat lagunek hartu dute parte. Udal arduradunek balorazio positiboa egin dute, bai bizilagunen parte hartzeari buruz, bai egindako proposamenei buruz, aurten iaz baino gehiago izan baitira. Hain zuzen ere, proposamen horiek izango dira Udalarentzat neurriak hartzeko orientabide eta erreferentzia.\nAzken urteotan gertatu den bezala, bileretan sortzen diren gai batzuk eta bizilagunak gehien kezkatzen dituenak errepikatu egiten dira herriko auzo guztietan. Horixe da, adibidez, kaleen garbitasunaren gaia; kontu horretan sartzen dira kaleen garbiketa, hondakinen bilketa, arbolak inaustea eta sasiak garbitzea, eta, bereziki, txakur-kakak eta zabor-poltsak bide publikoan jaso gabe lagatzea. Kontu horietako asko, oso lotuta daude herritar askoren gizalege edo heziketa faltarekin. Halaber, auzo gehienetan trafikoarekin eta aparkalekuekin lotutako kontuak aipatu dira, bai eta bide-segurtasuna hobetzeko neurriak hartu beharraren egokitasuna ere.\nAuzoak banan-banan hartuta, behealdeko zonaldeko bileran, non Karmen, Txonta, Iparragirre eta Barrena sartzen diren, besteak beste, honako gai hauek planteatu ziren: mantentze-lanak hobetzea, bide-segurtasuna areagotzea edo irisgarritasuna hobetzeko neurriak hartu beharra. Legarren, kaleen garbiketa eta mantentze-lanak, irisgarritasuna hobetzea edo kalean argiteria areagotzea aipatu ziren.\nErdigunean, bizilagun gehienek, azken urteetan bezala, zarata maila jaistea eskatzen dute, bai tabernek eragindakoa, bai, bereziki, lehen orduetan garbiketa-makinek eragindakoa. Eta trena igarotzeak eragiten duen zarata ere aipatzen dute.\nErdi-behealdeko guneari dagokionez, non Jardiñeta, Matxaria, Estaziño eta Arragueta kaleak dauden, beste proposamen batzuen artean, gehienak gai hauen ingurukoak izan ziren: Jardiñeta auzoaren irisgarritasuna hobetzeko proiektua (auzotarrek auzorako igogailu publikoaren proiektuari buruz galdetu zuten), aparkatzeko arazoa, Errebaleko obrak, edo hondakinen gaikako bilketarekin lotutako alderdi batzuk hobetzeko beharra.\nAmañan, kezka nagusiak trafiko-arazoak eta oinezkoentzako irisgarritasuna edo gune batzuetako garbitasuna izan dira; auzotarrek ere galdetu zuten ea zer gertatu zen sareko ura zikina ateratzeko une puntual batean. Halaber, beren kezka adierazi zuten auzoaren erdialdeko lokal batean material piroteknikoa biltzeko eta saltzeko establezimendu bat iraki nahi zutela eta. Ipuruako bileran, hauexek jorratu ziren: garbitasuna, sasiak inaustea, edo leku batzuk txukuntzea, bide-segurtasuna hobetu beharra oinezkoentzako pasabideetan, edo grafitien garbiketa edo txakur-kakak.\nAzkenik, Urkiko zonaldean, gai hauek planteatu ziren: kale batzuk garbitu beharra, Eibarko Txikitotik Txantxa Zelairako eskaileretako zikinkeria, trafiko-arazoak, kotxe-ilarak, bigarren lerroak eta ibilgailuak pasatzeko leku estuak. Espaloiak eta irispide mekanikoak hobetzea ere proposatu zuten, eta Bidebarrieta aldetik auzorako irisgarritasunaren hobekuntzari buruz ere galdetu zuten.\nBilera horietan egindako proposamen, kexa edo iradokizunak aztertu egingo dituzte orain udal gobernuak eta udal teknikoek, eta bideragarriak eta beharrezkoak direla ikusiz gero, datozen urteetarako planifikazioan sartuko dira. Bestalde, bileretan, Miguel de los Toyos alkateak gogorarazi zuen, laster, aurrekontu parte-hartzaileen prozesu bat jarriko dela martxan auzoka, zeinaren bidez herritarrek aukera izango duten parte hartzeko haien auzoko jarduketetarako udal aurrekontuen zati baten xedeari buruz.\nProzesu horrekin, eibartarrek zuzenean erabakiko dute nola inbertitu 2018ko udal aurrekontuen 800.000 euro; diru kopuru hori modu ekitatiboan banatuko da, auzo bakoitzaren biztanleak kontuan hartuta, udalerriko zortzi biztanleria-guneen artean.\netiketak: proposamenak, auzo-bilerak


Bortzirietako Euskara Mankomunitatea 2016-05-13 0 Iruzkin\nMaiatzaren 16an irekiko da Bortzirietako 2016ko udalekuetan izen emateko epea, eta maiatzaren 27ra arte zabalik izanen da. Izen ematea telefonoz (948 634 125, 9:00etatik 13:00ak arte) edo internetez (www.bortziriak.eus) egiten ahal da.\nArantzan, Beran eta Etxalarren udalekuak uztailaren 4tik 29ra izanen dira, eta Igantzin eta Lesakan uztailaren 12tik abuztuaren 5era bitartean. Kasu guztietan goizeko 10:00etatik 13:00etara izanen dira.\nUdalekuetan hamabortzaldi baterako edo hilabete osorako izen emateko aukera dago.\nArantzako kasuan udalekuak herriko eskolan izanen dira, Beran Ricardo Baroja eskolan, Etxalarren eskola ttikian, Igantzin ziberrean eta Lesakan Irain eskolan. Toki horietara eraman behar dira haurrak egunero, eta handik jaso eguerdian.\nUdalekuetan izen emateko prezioak iazko berdinak dira:\nLau aste Bi aste\nUme bat 90 € 50 €\nHorrez gain, zailtasun ekonomikoak dituzten familiek matrikularen %50 ordainduko dute. Baina horretarako Bortzirietako Gizarte Zerbitzuen Mankomunitatera (948 635 036) jo behar dute, bertan beharraren balorazioa eginen baitute.\nUdalekuetan parte hartu ahalko dute 2004 eta 2012 urteen bitartean jaiotako haurrek.\nHasierako izen ematea behin-behinekoa izanen da. Epea bukatu ondotik eskatzaile guztien artean zozketa eginen da, eta ondoren familia guztiei erranen zaie plazarik baduten edo ez.\nHerri bakoitzean taldea sortzeko beharrezkoa da gutxienez 8 haurrek izen ematea.\nBehar bereziak dituzten haurren familiek medikuaren edo ikastetxearen txostena aurkeztu behar dute mankomunitatean.\nLehenbiziko egunean osasun txartelaren fotokopia eramanen dute.\nEgunero hamaiketakoa eramanen dute.\nOrdainketa bankuko transferentzia bidez eginen da, mankomunitateak plaza konfirmatu ondotik eta betiere ekainaren 13a baino lehen. Transferentziaren kontzeptuan haurraren izen-abizenak jarri behar dira. Bi entitate hauetako batean ordain daiteke:\nCaixabank: ES56 2100 5382 3822 0002 3257\nLaboral Kutxa: ES36 3035 0135 9113 5001 3416


Oriok bere historiako aurreneko bandera lortu du Euskotren ligan | Kirola | Berria\nOriok bere historiako aurreneko bandera lortu du Euskotren ligan\nSantanderren eskuratu du estreinako garaipena aurtengo Euskotren ligaren lehen jardunaldian, ahal handia azalduz. Arraun Lagunak, Donostiarra eta Hondarribia sailkatu dira ondoren\nPausoz pauso, urtez urte, entrenamenduz entrenamendu eta bere-berean joanda lortu du Oriok urteetako ametsa: emakumezkoen liga nagusian bandera bat irabaztea. Urteetako lanak saria izan zuen atzo, Santanderren (Espainia), eta klubaren historia handian leku berezia izango du garaipen horrek.\nAldez aurretik iragartzen zena bete egin zuten Xanti Zabaletaren arraunlariek. Faboritotzak hartuak dauzka arraun munduak aurten denboraldia handia osatzeko, eta hasiera, behintzat, bide horretatik egin zuten atzo. Lanari ekin orduko menderatu zituen aurkariak: Arraun Lagunak, Donostiarra eta Hondarribia.\nLehen jardunaldia zuten atzo liga honetan, eta Euskotreneko hau izan da hasten azkena aurten. Irrikaz eta gosez zeuden arraunlariak, baina ez ziren berehalakoan abiatu. Ikaragarri pila kosta zitzaien irteeran behar bezala kokatzea talde batzuei, eta asko atzeratu zen irteera. Ia hogei minutu berandu astindu zituzten palak arraunlariek.\nHasi orduko, Arraun Lagunak hasi zen muturtxoa erakusten besteei, baina hutsaren hurrengoa zen haren aldea. Oriok berehala hartu zuen estropadaren burua aurreneko kaletik, eta haren atzetik lekuak ere azkar finkatu ziren; bai, behintzat, bigarren lekurako. Arraun Lagunak ondo zetorren postu horretan, beste lehia batean utzita Donostiarra eta Hondarribia.\nOrio ondo ari zen arraunean, urteetan pilatutako eskarmentua plazaratuz. Nahiz eta lehen estropada izan aurtengoa, eta irteeran asko berandutua izanagatik ere, neurria ederki hartu zioten lanari, eta burua galdu gabe, erritmo onean, trainerua bazihoan aurrera. Koska gero eta handiagoa zuen atzekoekiko, eta ziaboga bakarrera heltzerako, 11 segundo atzetik zuen Arraun, eta 16 atzerago Donostiarra. Hondarribiak ondo ekin bazion ere lanari, atzean geratzen hasi zen, eta askoz atzerago geratu behar izan zuen ziabogan, istriborretik eman zuelako. Arazo horrek bidea erabat garbitu zion Donostiarrari, hirugarren izateko.\nArraun, laugarren kaletik, itsaslasterren indarra baliatuz edo, Oriori aldea jaten hasi zen, nahiz eta bandera kentzea ia ezinezkoa zen. Baina lana ondo bukatu zuten, atzetik aurrera, eta azkenean, 7,22 segundoko atzerapena izan zuen Oriorekiko.\nDonostiarrak 28, 40 galdu zituen, eta Hondarribia lasai sartu zen, erritmo txikian, ezer egiteko aukerarik gabe, 1.12, 68ra.\nLekeition ariko dira gaur\nAtzokoak ahaztu, eta gaur ere lanerako jarri beharko dute arraunlariek. Lekeition (Bizkaia) ariko dira, itsasoan, atzo ez bezala (12:00, ETB1). Beste eremu bat da, atzokoaren aldean erabat ezberdina, eta emakumezkoen liga honi bigarren argazki bat ateratzeko aukera emango du gaurkoak. Atzo bezalako haize indartsua ez badute, konforme. Baldintzak aldatuta ere, gaur ere Oriori begira egongo dira begi guztiak, faboritoak ahala eta gaitasuna erakutsi zituelako atzo ere.


Hasi dira inauteriak Legazpin - Goierriko Hitza : Goierriko Hitza\nIgande iluntzera arte luzatuko diren jaiak Doinua musika eskolako ikasle eta irakasleen kalejira alai eta koloretsuarekin hasi dira. Bihar arratsaldean haurrek mozorro desfilea egingo dute, eta Lintx etorriko da inauteriei hasiera ofiziala emateko.\nLegazpiko inauteriak hasi dira. Doinua musika eskolako ikasleek eta irakasleek kolorez, mozorroz eta musikaz bete dituzte herriko kale nagusiak arratsaldean, igande iluntzera arte luzatuko diren jaiei hasiera emanez.\nInauteriek jarraipena izango dute bihar, 16:00etan Santikutz egoitzaren paretik abiatuko den haurren desfilearekin. Desfilea plazan amaituko da eta han 17:00etan Lintx eta Katamaloak aterako dira, inauteriak ofizialki hasi direla iragartzeko. Festa giroak ez du etenik izango ondorengo orduetan.\nLarunbatean festa egun handia izango da Gaztetxean. Aurten zirkoaren inguruko mozorroak izango dira nagusi bertan; mozorroekin batera, bazkaria, karropoteoa eta kontzertuak izango dira jai horretako osagai nagusiak.\nIgandean Sustraiak dantza taldeak Lapurdiko inauteriaren konpartsa kaleratuko du, 11:00etan hasita. Iluntzean amaituko dira inauteriak, plazan, Lintx erreta.


Gasteizko Udaltzaingoak hondakinak ondo botatzen direla bigilatzeko kanpaina hasi zuen atzo - Deia\nGasteizko Udaltzaingoak hondakinak ondo botatzen direla bigilatzeko kanpaina hasi zuen atzo\nIngurumen Ataleko agenteak arduratuko dira ikuskatzeaz, polizia patruilen laguntzarekin, udal ordenantzak betearazteko\nGASTEIZ. Hondakinak non eta nola botatzen diren arazo larri bat izan daiteke zenbat hiri de herrirentzat. Horregatik, Gasteizko Udalak herritarrak zaborra edukiontzi egokian botatzen dituztelaz ziurtatzeko, kanpaina bat jarri du martxan. Udaltzaingoak bigilatu egingo du hondakinak edukiontzien barruan botatzen dituztela eta bilketa pneumatikorako ahoetatik kanpo uzten ez dituztela. Ekintza honen helburu nagusia ahalik eta zikinkeria eta kirats gehien kaleetatik kentzea da, ingurumena zaintzen laguntzeaz gain.\nIngurumen Ataleko agenteak (kale-jantzian) arduratuko dira ikuskatzeaz, polizia patruilen laguntzarekin, udal ordenantzak betearazteko; horien arabera, hondakinak edukiontzien barruan utzi behar dira, eta debekatuta dago etxeko tresnak eta altzariak kalean uztea, horretarako ezarritako prozedura bete ezean, hau da, 21:00etatik aurrera eta aldez aurretik FCCri jakinarazita. Animaliei kalean jaten ematea ere debekatuta dago.\nUdal araudiaren arabera, orobat, ostalaritza establezimenduetako terrazak higiene, garbitasun eta segurtasun egoera egokian eduki behar dira, eta horri ere erreparatuko diote udaltzainek.\n"Hondakinak behar ez den lekuetan ez uztea zainduko dugu. Auzoz auzo egingo ditugu kontrolak, eta hiri osora zabalduko dira. Jokabide ezegoki horiek zuzendu nahi ditugu, osasungaitzak direlako, kaleak zikintzen dituztelako eta enbarazu handia sortzen dutelako", azaldu du Herritarren Segurtasunaren zinegotzi Marian Gutiérrezek.\nPlangintza eta Kudeaketako Zerbitzuak ere hartuko du parte kanpainan, hura arduratzen baita zigor-dosierrak tramitatzeaz.


Urdaibai Biosfera Erreserba » Ingurumena » Ekosistemak » Urdaibaiko itsasertzeko itsaspeko munduaz » Kostaldeko itsaspeko habitataren berezitasunak\nMatxitxakoko lurmuturraren eta Elantxobeko portuaren arteko kosta betetzen duen itsasoko espazioan, urpeko hainbat habitat dago. Urdaibaik Matxitxakoko hidrodinamismo handiko urpeko zonetatik lurmuturraren gibelean olatu eta korronteetatik babestuago dauden zonak hartzen ditu; Arriederra uhartetxoaren iparraldean sakonera ertainean dauden ia substratu uniformeetatik hasi eta Arriboletako erlaitz eta arraildura ugariko hondo malkartsuetaraino. Izaro irlan bezalako substratu harritsu asko dago eta Mina Mari ontziaren hondakinak dauden Matxitxakoko badiako hondartzak bezalakoak ez dira gutxi; zona batzuetan argia oztoporik gabe sartzen da, eta beste batzuk ez dira hain argitsuak edo beti ilunpetan daude, Ogoñoko lurmuturreko haitzuloetan, adibidez. Paisaia eder hau osatuz itxuraz uniformea den urdina hedaturik dago, han-hemenka ertzak, hondar-metak eta tontorrak dituela, itsaso-zabalean Matxitxakoko haitzak, esaterako.\nEkosistema honetan faktore abiotiko ugarik mugatzen dute bizidunen agerpena, garapena eta ugalketa. Hala ere, errazte aldera, hasiera batean, olatuekin, itsaso-korronteekin eta marearekin arituko gara. Testu desberdinetan eragina duten beste zenbait sartzen joango gara, hala nola, gazitasuna, substratuaren izaera, argiztapena, tenperatura, oxigenoa, sedimentazio-maila…\nMatxitxakoko lurmuturra (Bermeo)\nUrdaibaiko Biosferaren Erreserbaren\nmendebaldeko muga da.\nOlatuek eta itsas korronteek erabakitzen dute itsas espazioan organismoek izango duten banaketa. Matxitxakoko lurmuturra, aitzina-aitzinatik ekaitz gogorren lekuko izanik, olatuek indartsuen jotzen duten eta tirain edo erresaka handieneko zona da. Bizitzeko itxuraz desegokiak diren baldintza horiek bizidun askok gainditzen dituzte, eta lasai bizi dira uhin eta korronte handien eraginpean kulunkatuz. Itsasoaren orro burrunbatsuaren mendean bizirik irauteko haitzari gogor atxikita egon behar da. Horretarako hainbat moldaera daude.\nUrdaibaiko itsasbazterreko paisaia gutxi gora behera sei orduz behin aldatu egiten da. Itsasoaren mailak gora eta behera egunean bitan egiten du, Ilargiak eta Eguzkiak ozeanoen gainazalean eragiten duen grabitazio-indarraren ondorioz. Marea deitutako fenomenoa da. Uraren mailak behera egiten duen neurrian (arestian esan bezala Bizkaian 4,5 metroraino udaberri eta udazkeneko marea bizia denean), bizi-eztanda agerian geratzen da. Hainbat eta hainbat motatako organismoak haitzen gainean, haizpean edo haitzen barnean itxuraz harmonian bizi dira elkarrekin. Metro gutxi batzuetako tartean, edo haitz batetik beste batera igarotze hutsarekin, dauden espezieak lehengoekiko oso bestelakoak izan daitezke.\nUrpeko hainbat habitat dagoenez, esparru honek fauna eta flora aldetik edertasun eta aberastasun handia du.


Karamazov anaiak (errusieraz: Бра́тья Карама́зовы, Bratia Karamazovy) Fiodor Dostoievski errusiar idazleak idatzitako azken eleberria izan zen. Bi urtez eleberria idazten egon ondoren, 1880ko azaroan Errusiar mezularia aldizkarian atalka argitaratu zen. Egilea handik lau hilabetera hil zen.\nFiodor Pavlovitx Karamazov izaera zeharo ezberdineko hiru semeen aita da: Dmitri, bere lehen emaztearekin izana, aita bezala parrandazalea eta gonazalea; Ivan, intelektuala, eta Alioixa, erlijiorako joera duena. Bai Dmitri nahiz bere aita emakume berberaz maiteminduko dira, Gruixenka, nonbait ospe txarrekoa, eta harekin nola edo hala ezkondu nahi dute. Emakumearengatik aita-semeek duten lehiak heuren harremana erabat ozpinduko du. Dmitri, halere, jada Katerinarekin ezkontzeko hitzemana da, aldiz, Ivan sekretupean Katerinaz maitemindua dagoela dirudi. Bienbitartean, Alioixak bere maisua zena hiltzen ikusiko du, Zossima, monasterioko fraidea, hark Alioixa bere familian bakea jar dezan bidaliko du.\nFiodor Pavlovitx Karamazov: Plazerra soilik festa eta emakumeen bidez lortzen duen gizona, eta bere asmoak lortzeko gainontzekoak engainatzeko inongo zalantzarik ez duena. Jendaurrean bufoi gisa aurkeztu eta izaera arras ezegonkorra du.\nOrriaren azken aldaketa: 9 apirila 2022, 15:24.


Lau emakume artista hautatu ditu Montehermosok 2022an beren lanak aurkezteko - Gasteiz - Alea.eus\nErredakzioa 2021-06-08 11:30\nNatalia Suarez gazte gasteiztarra, saritutako lau artisten artean. / TABAKALERA\nMontehermoso Kulturuneak Anabel Quincoces eta Natalia Suarez gasteiztarren eta Begoña Anton eta Estibaliz Sadaba bilbotarren lanak hautatu ditu proiektu artistikoen deialdian. 2022an zehar aurkeztuko dituzte.\n"Programa honek tokiko artisten proiektuak landu, erakutsi eta zabaltzea du helburu, horien bitartez jardun artistiko garaikidearen alorrean lantzen ari diren lengoaia eta diskurtso berriak ezagutarazi eta horietaz hausnartzearren", azaldu du Estibaliz Canto Kultura zinegotziak.\nAurtengo deialdiak 61 proiektu jaso ditu guztira, eta epaimahaiak emakumeen lau lan hautatu dituzte, eta "gure sortzaile emakumeen lanaren kalitatea" azpimarratu du Cantok. Aurten, Leyre Goikoetxea arte komisarioak, EHUn Artearen Historiako irakasle Garazi Ansak eta Montehermoso Kulturuneko zuzendari Luis Maria Pascualek osatu dute epaimahaia.\nHydra - El fluido traslúcido. Anabel Quincoces (Gasteiz 1968)\nDiziplina anitzeko proiektu honek kolonialismo botanikoaren eta landare itsutasunaren historia jorratzen du, "orkideen sukarra" deitutako fenomenoaren bitartez. Orkideen eta gainerako landareen ustiakuntza komertziala aztertzen du. Sir Joseph Bank (Cook kapitainak gobernatu zuen HMS Endeavour ontziko botanikariak) 1768an Ekialdeko Indietako orkideak Europara lehen aldiz ekarri zituenetik, oihanen arpilaketak ez du etenik izan. Hainbesteraino, non munduan ezagutzen diren 380.000 landare espezien arteko %20 desagertzeko arriskuan baitago.


Mundua urritzen ari - blogoetak\nGaur da ama hizkuntzen eguna.\nBi astean behin, hizkuntza bat hiltzen da.\nMundua urritu egiten da bere giza esateak galtzen dituelarik, bertako landare-piztien aniztasuna galtzen duen gisa berean urritu ere.\n1974an, Ángela Loij, Suaren Lurraldeko ona indigenetako azkenetariko bat –eta beretarren hizkuntzan mintzatzen zen azkena–, zendu zen han harat, munduaren amaierako hartan.\nBakar-bakarrik aritzen zen kantuan Ángela, inorentzat ez, dagoeneko inork ere gogoratzen ez zuen hizkuntza hartan:\nJoan direnen oinatzen\nBehiala onek zenbait jainko gurtzen zituzten. Nagusiak Pemaulk zuen izena.\nPemaulk hitzak ‘hitz’ esan nahi du.\nOtsailaren 21ean omen da ama hizkuntzen eguna, hala dio nazioarteko egunen egutegi bitxiak1. Halako egun batez idatziko zukeen, inondik ere, Galeanok, goiko testu hori (Mujeres, Siglo XXI de España Editores. Madril, 2015), euskaratu eta hona ekarri nahi izan dizuedana.\nGaur, berriz, otsailak 22. 2022. Ez da oraindik astebete, Suaren Lurraldean bertan Cristina Calderón hil dela. Cristina Calderón, yaghanen azken hiztuna edo. Duela bost urte baino gehixeago, hegoalde eder hartan barrena nenbilela, blog honetan bertan idatzi nuen emakume horren izena izenburu zuen artikulu laburra: 88 urte zituen orduan.\nZeinen arabera, ama hizkuntzen eguna bezalaxe, ospatzen baitira justizia sozialarena, emakumearena edo lanarena; baina baita jende xelebrearena, ezinezko amodioena, burusoilena edo txakurra lantokira eramatekoa, gutxi batzuk aipatzearren.\nÁngela Loij, Cristina Calderón, Eduardo Galeano, genozidioa, Hego Amerika, hizkuntza minorizatuak, hizkuntzak, hizkuntzen aniztasuna, Mujeres, nazioarteko egunak, onak, Suaren Lurraldea, yaganak\nUrritzen eta ergeltzen… Garai zailak! Badugu zer egina!!!!\nHala esango nuke, bai :-O


Sanferminak eta %0,5 - - Goiena.eus\nValen Moñux 2019-07-12 07:43\nGames of Thrones telesailari buruzko informazio saturazioaren erreakzioz, meme bat dabil bueltaka sare sozialetan: Pertenezco al 1% de la población mundial que no ha visto ningún capítulo de 'Juego de tronos'.\nEsaldi horren estiloari jarraituz, beste meme bat asmatu dut: San Fermin festa ezagutzen ez duen Euskal Herriko populazioaren %0,5aren barne nago. Kristoren lotsa ematen dit: etxetik 100 kilometrora ospatzen da munduko jairik onena, eta inoiz ez egon izana Iruñean uztaileko lehenengo egun zoragarri horietan. Kuadrillako guztiak egonda daude, nola ez. Nire guraso zirenek disfrutatzen zituzten, nahiko adin handiarekin, gainera. Seguru aski, arrazoi bat izango zen aita zenak batxilergo osoa Atarrabian egin zuela, eta berarentzat hiri berezia zen Iruñea. Nire seme-alabentzat, zer esanik ez. Bakoitzak bere lagun kuadrilla dauka bertan eta gonbidapen finkoa dute sanferminetan, hango giro musikalean murgilduta, gainera… kristoren inbidia!\nJaizalea naiz, benetan. Bergarako eta Antzuolako jai garrantzitsu batzuetan aspalditik inplikatuta nago. Asko baloratzen ditut jai herrikoiak eta izan dut aukera gauza ederrak ikusteko: Espainiako hegoaldeko Aste Santuak, Amsterdameko Gay Pride jaia, Japoniako eta Txinako desfile zeremonialak –gure sanmartinetakoen antzerakoak, baina fraide barik–, Tenerifeko Inauteriak eta, kasualitate hutsez, Londresko Notting Hilleko inauteriak; hango eguraldi eskasa dela eta, Inauteriak abuztuan ospatzen dituzte. Gure eguraldia oso antzerakoa izanik, ea noiz ikasten dugun badaudela otsaila baino hilabete hobeak Karnabalak disfrutatzeko.\nNire ilusiorik handiena Rio de Janeiroko Sambodromoan Escolas do Sanba taldeen desfilea ikustea da. Baina, numero batzuk egin eta gero, kalkulatu dut pixka bat merkeagoa dela zapi gorri bat erostea eta Pesa autobusean sanferminetara joatea. Martxa honetan, aurten ere zezenak ez nau harrapatuko. Baina 360 egun falta dira bakarrik datorren urtekoak disfrutatzeko.


Grill, kea eta sukaldari motela 4Grill funtzio anitzeko barrikak parrillan Batavia - Www.turas. Tv\nNork TURAS | Aza 24, 2018 | Camp Sukaldaritza, Gear, Zortzi ale | 0 |\nGrill, kea eta sukaldari motela 4Grill funtzio anitzeko barrikak parrillan Batavia.\nThe 4Grill 4 sukaldaritza funtzio konbinatuak ditu, gainera denda trinkoa eta garraiatzeko erraza da. Orokorrean osagarri ezin hobeak dituzunean, GRILL, SMOKE edo COOK\nMaite dugu denbora asko pasatzerakoan aire zabalean gozatu ahal izateko, eta duela gutxi egun batzuk hondartzan bizi ziren. Jende gehienak elikagaiak jaten eta jan egiten dituela aire zabalean hobeto gustatzen zait, eta azken hilabeteotan ikusi dugun BBQ kopuru handia erakusten dugu.\nHondartzako BBQ sukaldaritza apur bat egitea erabaki genuen eta horretarako erabiltzen genuen 4Grill Barrel BBQ tik Batavia. The 4Grill 4 sukaldaritzako funtzio konbinatuak ditu eta, gainera, tolesturak eta trinkotasun osoz paketatzen ditu, errazago gordetzeko eta bidaiak egiteko. BBQ eta bere osagarriak sukaldaritza grilling, erretzea eta motela erabil daitezke, eta kanpoko sua bezala konfiguratu daiteke. Parrilla edo sute gisa erabiltzen denean, nahi duzun altuera ere aukeratu dezakezu.\nEstalkian tenperaturak neurtzeko aukera ematen du tenperatura kontrolatzeko eta mantentzeko, erretzea edo sukaldaritza elikagaien motela egitean. Zure parrilla pertsonalizatu dezakezu tenperatura hozte erresistenteko pegatinak sorta zabal batekin, edo zurea diseinatu dezakezu. Batavia webgunean. Txinpartatsu batzuk eta oilasko osoa egosi gara 80C tenperatura konstante batean, ordu batzuk eman genituen, inguruan eseri eta eguzkia gozatu genuen.\nBatzuetan pilulak gora jarri behar izan ditugu (eskailera ondoan dagoen eskailera erabilgarri baten bidez) tenperatura egokia mantentzeko. Prest zegoenean, imajina ditzakezun otordu zaporetsuenekin gozatu genuen.\nParrila hau oso polifazetikoa da eta sukaldearekin gozatu dugu. Oso erraza da konfigurazioa aldatzea erretzea / sukaldaritza motela suaren kontrako suaren gainean. Jakina, garrantzitsua da parrilla hotza izatea konfiguratzen hasi aurretik erreka ateratzeko arriskua ekiditeko. Edukiera handia du eta egokia da jende askorentzako prestatzeko egokia den BBQ sukalde bat.\nTermometroa eraikitzen laguntzen du haragi ondo egosita dagoela eta suaren zulo bihurtzen dela oso erabilgarria dela. Argia ez den arren, zilindro batean kanoi segmentuaren dimentsioan sartzen da eta kasu gogorra ere eskuragarri dago.\naurrekoE formulak 'Extreme E' SUV elektriko serie berria aurkeztu du.\nhurrengoTuras Camping eta 4WD Adventures aldizkaria - Bederatzi zenbaki\n70,000 4×4 pieza eta osagarri baino gehiago eskuragarri Euro4x4parts


Eraso ultra Bilboko Plaza Barrian, "Arriba España" oihuka (bideoa) • ZUZEU\nPlaza Barria Zazpi Kaleetako tokirik atseginenetakoa da. Bertako Bilbao kafetegiko terrazan lasai-lasai zegoen zerbait hartzen gazte bat, harik eta gizon bat hurbildu zaion arte; “Arriba España” esanez ETA zalea den galdetu eta jipoitu nahi izan du (ikusi eta entzun bideoa):\nMe da a mí que han venido a ver el partido de fútbol , esto hoy en Plaza Berria de Bilbo pic.twitter.com/Spcmk7agWR\n— ??????????@ (@erreharria) 2017(e)ko apirilak 27\nLehenengo zaplastekoa oharkabean jo ostean, ostikoak eta ikubilkadak eman nahi izan dizkio gizonak gazteari eta honen txakurrari -tabernako mahai guztiak mugitu eta beirak lurrera botaz-, erasotzaileek beraiek grabatu duten bideoan ikusten denez. Entzuten diren barreengatik, taldetxoa direla ematen du, gutxienez hirukoa. Gazteak ihes egin dionean harro bueltatu da lagunengana erasotzailea, “lehertaraziko zaitut, ETA zale nazkagarri hori” oihuka.\nIkus-entzunezko pieza, minutu erdi eskasekoa, @erreharria-k zabaldu du Twitter bidez. “Badirudi hauek futbol partidara etorri direla, bai horixe”, dio Alfredok ironikoki, Athletic-Betis norgehiagoka dela eta, eguerditik Bilbon zehar builaka ibili diren sevillarrak omen baitira bideoko miserableak.\nErasotzailea Manuel Herrera Perejon omen da, nazi bat, Sevillako ultren artean aski ezaguna den kulturista. Hauxe da Diario De Sevillak berari buruz orain gutxi argitaratu zuena. @herrerasub23 du Twitter kontua.\nBilbo, erasoa, Plaza Barria


Lazkao eta Maizpide, Euskararen habia. Noticias de Alava\nM. Aranbururen erreportajea Argazkiak Ruben Plaza - Miércoles, 9 de Mayo de 2018 - Actualizado a las 06:03h\nDionisio Amundarain, Sara Villanueva, Michael Ribeira, Trini Imaz eta Laida Begiristain Lazkaoko Maizpide euskaltegi eta barnetegiaren aurrean.\n“Maizpidetik igarotzen direnak eraldatu egiten dira, gure kultura eta ohiturez jabetzen dira” “Barnetegian gure mundua oso intentsoa izaten zen, ekintza ugari egiten genituen” “Lazkaoko jendeari berdin zaio guk akatsak egitea, errespetatu eta lagundu egiten gaituzte” “Lehenengo alfabetatu egin behar izan nuen, klaseak eman eta jaso egiten nituen” “Maizpidek Lazkaorekin duen loturaren inguruan badut kezka, indartu beharreko erlazioa da”\nHorixe da Trini Imaz irakaslearen kasua. Amundarainekin batera hasi zen ofizioan, duela 30 urte inguru, baina berak ere lehenengo “alfabeta-tze” prozesua egin behar izan zuen. 1977. urtean Ordiziako Jakintza ikastolan aritzen zen ordubetez klaseak eman eta jasotzen, baina ama hil ostean albo batera utzi zuen bide hori. Lanik gabe zegoela berriz heldu zion sokari: “Lan asko egin zen Maizpide sortzeko eta ondoren ere bai. Oroitzen naiz Dionisiok, Maizpideko zuzendaria zenean, zer nolako lana hartzen zuen, esaterako, barnetegiko logela guztien errepasoa egiten. Egunero pertsonalki egiten zuen lana izaten zen”.\nAmundarainek gomendatu dio “euskararekiko atxikimendua duen jendea” elkartzen saiatzeko, baina pertsonaren “jatortasuna” ez alboratzeko, “beharrezkoa baita”. Hala ere, Amundarainek uste du indartu beharreko beste puntu bat herritar eta ikasleen arteko harremana dela. “Iruditzen zait orain kontaktu gutxiago dagoela”, zehaztu du. Begiristain ere jabetu da eta hala azaldu du: “Lehengo eta oraingo harremanen inguruan badut kezka hori, Maizpidek Lazkaorekin duen lotura horrekin”. Herrian parte hartzea edo presentzia areagotu behar dela uste du eta zuzenean ikasleek eta herritarrek kontaktua izatea bultzatu behar dela.


Irekia Eusko Jaurlaritza - Gobierno Vasco :: Donostiara iritsi da eLiburutegia zerbitzua\n\nDonostiara iritsi da eLiburutegia zerbitzua Iturria: Irekia\n\nGutxi barru, Euskadiko irakurketa publikoko sarean sartuko da Gipuzkoako hiriburua\nGaurtik aurrera, Donostiako Liburutegi Publikoen erabiltzaileek eLiburutegia izeneko Euskadiko liburutegi digitalera konektatu ahal izango dira. Eguerdian Donostiako alkateak, Eneko Goiak; eta Eusko Jaurlaritzako Kultura Sailburuordeak, Joxean Muñozek, zerbitzu kultural berriaren abiarazpena iragarri dute gipuzkoar hiriburuan.\nGaur eguerdian hasita, Donostiako Liburutegi Publikoen erabiltzaileek dohainik jaitsi ahal izango dituzte eLiburutegiak eskaintzen dituen liburu guztiak. Horretarako, beraiek erabiltzen duten liburutegi publikora joan eta eLiburutegirako erabiltzaile-izena eta pasahitza eskatu beharko dute, besterik ez.\nDonostiako alkatea izan da Gipuzkoako hiriburuan zerbitzu kulturalari hasiera eman diona. Eneko Goiak Arantxa Urretabizkaiaren “Kuaderno Gorria” eleberria aukeratu du.\nGoiarekin batera, Kulturako sailburuordeak, Joxean Muñozek, poztasuna adierazi du, alde batetik, Donostian eLiburutegia zerbitzua martxan jarri delako; eta bestetik, Gipuzkoako hiriburua Euskadiko irakurketa publikoko sarean laster sartuko delako.\nintervencion_munoz_eliburut... behera kargatu (20 MB)\nmunoz_eliburutegia_eu.mp3 behera kargatu (3 MB)\nmunoz_legala_eu.mp3 behera kargatu (2 MB)\nmunoz_eliburutegia_eu.mp4 10 MB\nmunoz_legala_eu.mp4 7 MB\neLiburutegia_PO.pdf 200 KB (application/pdf)


Seattle eta Tacoma Donut Spots Delicious\nDonostiako eta Tacomako Donut spots gehienak\nSeattle-Tacoma eremuak erroskilak zaporetsu eskasia ez du. Erroskilak hauek gogoko tradizionaletatik bitarteko zapore berritzaileak dituzte, esate baterako, menda txokolatea edo giltza karea eta janari-denda okindegietako kasuetan. Utzi janari-denda atzean! Ez zaizu damutuko Seattleko donut dendarik onenekin ezagutuko.\nTriviaKing (talk) / Wikimedia Commons / CC-BY-SA-3.0\nPike Place Market-era sartuta, Eguneroko Dozen Donuts ez utzi turistei! Oso ona da. Donuts hemen miniaturazko eran datoz eta dozena erdi edo dozena erosten dituzu. Aukeraketa erraza da: arrunta, kanela, hautsa edo hautseztatuta. Erroskilak txikiak normalean emankortik ateratzen dira, bezeroak zuzenean emandako poltsan eta zuzenean eskuratu ahal izateko. Horregatik, erroskilak freskoak eta beroak dira. Badira hainbat zapore aukeratzeko, baina mini kanela eta azukrea arrazoi ezagunak dira!\nKokalekua: 93 Pike Street, Seattle, WA 98101\nChuck's Donut Denda\nChuck zaharkitutako eta dohaintzako denda bat da, kate berri askoren glitzik gabe. Denbora luzez egon da. Ez du axolagabekeria berririk bezalako dotore eta gourmetekin zerikusirik. Chuck's ezaguna da bere astigarrak taberna, argi eta airy astigarrak gurutze bat baino gehiago izoztuak glaze syrupy bat baino beste nonbait aurkituko duzu bezala.\nKokalekua: 5335 NE 4th Street, Renton, WA 98059\nsota / Flickr / CC BY-SA 2.0\nTop Potek antigoaleko erlojugintzarik zaharrenetako erronkak zintzilikatzen ditu, kate lokalaren hainbat kokapenekin vintage errekurtsoarekin loturik. Ez duzu Top Pot-eko zapore konbinazio gehiegi aurkituko, baina orrazkeri purua eta zulatua aurkituko dituzu. Gogokoen artean, besteak beste, mugurdi bete, zaharrak, tarta eta beste zapore ezagunak. Top Pot ere balio du kafe batez besteko kopa bat, eta horretarako beren babarrunak errea sorta txikietan. Hauek antzinako errezeta batetik eskuz egindako eskuz egindako erroskilak dira.\nKokapenak: Top Pot-ek Seattle-ko eremu osoan kokapen ugari ditu eta kokapen berriak zabaldu eta zabaldu egiten ditu. Egiaztatu Top Pot webgunea kokapenen zerrenda osorako.\nDockside Donuts Dairy Queen ohiko egoitza batean dago eta iraganeko gidatzeko erraza da, baina ez zenuke! Dendan barruan, erroskilak sorta zabal bat aurkituko duzu, hautapen ezohiko batzuekin: fruta-birak, karamelu gazi saltsa eta hirugihar astigarrak. Baina Dockside at erroskilak guztiak, agian zure arreta merezi bat koko krema barra da, betea amazingly betetako betetako.\nKokalekua: 1112 Puyallup Avenue, Tacoma, WA 98421\nFrost Donutsek "erroskilak garatu" deitzen dituen zentratzen du. Gone erroskilak casual-Frost-ek klasiko-meriendako klasiko ukitu bat gehitzen dio. Zapore konbinazioak gogoko tradizionalak dira, baita gourmet erroskilak ere, esate baterako Azteken Txokolatea, Gatzaz beteriko karamelua eta Smokey Bacon Maple Bar ezaguna. Tarta erroskilak hezeak dira. Crullers argia eta fluffy dira. Aukeraketa ere betetako betetako ohiko errenteriaz betetako erretilu tradizional ugari biltzen ditu zapore esperimentalak ez badira. Zapore eta konbinazio sofistikatuak dira sofistikazio tarte batekin.\n700 Bellevue Way NE, n. 140, Bellevue, WA, 98004\nLegenda dontzeiek bere menu erraldoia da. Egunero katearen bi dendetan eskaintzen diren barietate ezagunenetakoak aurkituko dituzu, hala nola, Charlie Brown (kakahuete gurina / txokolatea) edo Hiriko Sexu (gazi karamelu txokolatea). Halaber, eguneko sorpresa batzuk aurkituko dituzu eta hilean behin, donut zaleek sare sozialen bidez egin ohi duten zaletasuna. Horrek ez du esan nahi zure zapore gogokoena ezin duzula aurkitu. Gehienetan, kaskoa ez den eraztun bat eskatuz gero, langileek zurea egin dezakete! Donut pilotak (bi hazbeteko inguruan) aukeraketa mitikoen (zortzi hazbeteko inguru), Legendary Donuts ere zoriontsu izango da. Jendeak zaporeen etengabeko birakari eta erraldoi bat itzultzen jarraitzen du. Benetako barietateen gurinarekin ez du minik egiten!\nKokapenak: kokapen ugari dituzte. Begiratu gune guztientzat!\nKate Fisher / Flickr / CC BY 2.0\nMighty-O Donuts kontzientzia duen enpresa da. Zure inguruan zure inguruko inpaktu negatibo minimoak jan nahi badituzu, Mighty-O erroskilak 100% organiko eta forego gehigarri kimikoak eta kontserbatzaileak dira. Emaitza gozo gozo gozo bat da! Egileekiko errespetu gehienak bezala, Mighty-Ok kafea ere badu. Kasu honetan, kafea merkataritza azoka eta organikoa da. Osagai organiko guztiak, trans gantzak ez, kimikako kontserbatzaileak, kolore faltsuak edo zaporeak ez direnak eta animalia-eratorrien osagaiak ez direnak erabiltzen dituzte.\n2110 N 55. kalea\nPao dontzeila eta kafetegia\nTacoma bizilagun askoren gogoko zaharrak, Pao-k oso ondo egindako erroskilak tradizionalak dira. Denda txikia da eta hirurogeita hamarreko vintage itxura du. Erroskilak gozoak dira, baina are hobeak dira. Cupcake craze bezala, gourmet donut joera esan nahi du askotan ordainduko duzu $ 2 eta $ 3 donut bakar batentzat. Ez da Pao en! Edozein inoiz eraztunik onena lortu eta dolarraren bat baino gutxiago ordainduko duzu!\nKokalekua: 6919 6ª Ave, Tacoma, WA 98406\nZer da Seattleko izozteak?\nSeattleko Ekitaldi Egutegia - 2018ko urtarrila\nSeattle-ko Capitol Hill auzoa\nTacoma gertaeren egutegia\nBallard-en egin beharreko gauza onenak, Seattle\nNola bidaiatu Paris inguruan\nThings To Do A Layover Las Vegas-en\nErromako jatetxe onenak\nNola erabili Craigslist Miami-n\nArizona Argiaren ospakizuna\nLas Vegas-eko Girls Weekend bakarrik egiteko tokiak\nCampland On Bay RV eta Camping Resort\nAtzerriko herrialdean Laguntza Medikoa aurkitzeko\nZergatik joan Bidaia-Erakusketara? Lekuak zirraragarrienetariko Journey bat da\nOnena Aurkituko norbait artea eta teknika argazkilaritza daki Hartford onena espezializatua da


Hogei aditu Izaron dagoz, hegaztiak aztertzen - bizkaie.biz\nBizkaie! 2021-08-03 12:10 Pil-pilean\nUgartetik pasetan diran txorien datuak batzen dabiz abuztuaren 5era arte.\nIzaro ugartean ez da personarik bizi gaur egun, baina lau egunez hogei zientzialari ingururen bisitea dabe bertan. Migrazinoan doazala, hegazti askok Izaron egiten dabe geldialdia, eta datu ugari batzeko aukera aproposa dalakoan dagoz horreek adituak ugartean biziten, abuztuaren 2tik 5era, Aranzadi Zientzia Alkarteak eta Urdaibai Bird Center-ek bultzatuta.\nLau txandatan joango dira adituak Izarora. Hegaztiei eraztunak jarteko titulua daukan zientzialariak dira txanda guztietako buru. Lan boluntarioa dan arren, Izarora etorri diran adituen artean Euskal Herritik kanpoko asko dagoz.\nKantauri itsasertzean aitzindari dan proiektu hau 2018an jarri eben martxan Aranzadik eta Urdaibai Bird Center-ek, eta, beraz, aurtengo udakoa laugarren urtea dabe. Mediterraneo itsasoko ugarteetan aspalditik egiten dira antzeko egonaldiak, eta eredu izan dira Izarokoa martxan jarteko.\nLau eguneko egonaldian, adituek datu ugari batuko ditue hegazti espezie batzuen migrazinoen inguruan, batez be migrazino postnupziala dalakoetan arretea jarrita. Eraztunak ipiniko deutsez Izaron geldialdia egiten daben txori askori, hemendik aurrera egiten daben bidearen nondik norako zehatza izateko.\nOraingo honetan, espezie transahararrak aztertuko ditue. Hau da, Europan umatu eta gero, negua Afrika tropikalean pasetan daben hegaztiak.\nIzarotik pasetan diran txoriak sare baten bidez atrapauko ditue. Protokolo zorrotza diseinau dabe, hegazti bakotxak ahalik eta denpora gitxien pasau deian zientzialarien eskuetan, migrazinoari berrekin baino lehen. Eraztunak ipinteaz gan, banako bakotxaren pisua eta tamainua neurtuko ditue, sexua eta edadea zehazteaz gan.\nHegaztien migrazinoak eta bizimodua aztertzeko eraztunak jarri eta jarraipena egiteko prozesuak eten bako ahalegina eskatzen dauela ohartazo dabe Aranzadiko adituek. Hori dala eta, garrantzitsua da Izaroko egonaldia lantzean behin egitea.\nIzan be, txorien migrazinoak ikertzeko leku aproposa da Izaro, Oka ibaiaren itsasadarrean kokatua, Urdaibaiko Bisoferearen Ereserbearen barruan. Itsasotik peninsulara heltzen diran hegaztientzat lehorreko lehenengo geralekua da.\nArgazkiak: Aranzadi Zientzia Alkartea.\n'Eskolara Lagunekaz', ikasleei ikastetxera oinez joan daitezan\nBildurrari aurre egin eta espazioak eregiten segiduko dabela dino EHGAMek\nLGTBIfobiaren Kontrako Egunagaz bat egin dau Bilbok\nEstaduko lehen opari txartela atara dau Bilbok\n'Gu ere bagara' proiektua, Getxoko LGTBI+ persona nagusien kontau bako istorioen bila\nV. Bziber maiatzaren 13tik bagilaren 9ra\nGenero ikuspegidun kazetaritzeari gorazarre egin deutso Emakundek\nBizikletea ardatz daben jarduerak egingo ditue Bilbon\n'Euskal Herriak Gerrari Ez!' manifestua plazara\nJoy Onyesoh WILPF-eko presidenteak hartuko dau 2022ko Gernika Saria\nEuskadik Kanpo Sarearen bulego bat edegi dau Tokion\nUkrainako gerrako errefuxiatuak laguntzeko diru partidea onartu dabe\nKapela Eguna ospatuko dau Bilboko Konparsak erakundeak\nBegoñako kanposantuan agertu da Gerra Zibileko Euskadiko hobi komun handiena\nOsasunaren Mundu Eguna: 'Gure planetea, gure osasuna'


Begira ezazue zein interesgarriak diren wasap elkarrizketa hauek. Mila esker parte hartzaile guztiei!!\nEskerrik asko aste honetan parte hartu duzuen guztiei!!\n6.MAILAKOEK TXIKIEI IPUINA KONTATZEN\n6.Mailakoak txikien geletara joan ziren ipuinak kontatzera. Elkarrekin gustura egon ziren eta oso ondo pasatu zuten.\nko eraikinean bildu 26ra bitart\nAtxikituta bilden dizulketare\nHARE HAIZEA (Urola Garaiko Sahararen lagunak) elkarteak urterok janari bilketa antolatu du.\nJanariak Domingo Agirre eta Arantzazuko eraikinean bilduko dira.\nData: Urtarrilaren 16tik - 26ra bitarte.\nAtxikituta bildaltzen dizuegu bilketaren kartela.\nDatorren astean "ZIENTZIA ASTEA" ospatuko dugu ikastetxeko maila guztietan.\nOso dibertigarria izango da!!\nOLENTZERO eta MARI DOMINGI etorri zaizkigu eskolara eta ilusioak eta urduritasunak zirrara eragin digute.\nEskerrik asko zoriontsu egin gaituzuelako!!\nAgur eta hurrengo urte arte!!\nEskerrik asko SantoTomas azoka aurrera ateratzen lagundu duzuen guztioi!! Eskerrik asko ere, Daniel Huertari horrelako argazki zoragarriak ateratzeagatik!!\nSANTO TOMAS AZOKA 2019\nDatorren igandean Santo Tomas azoka ospatuko dugu.\nAnima zaitezte eta ondo pasa!!\nEITB MARATOIA "LAU TEILATU"\nGure eskolako irakasleek bat egin dute EITB MARATOIAREKIN "Lau Teilatu" abestuz.\nAurreko egunetan burututako ekintzei bukaera emateko, atzo Euskararen Eguna ospatu genuen dantza ezberdinak antzeztuz.\nEskolako hainbat guraso, ikasle eta irakasleen artean egindako bideoa. Mila esker parte hartu duzuen guztioi, MUNDIALAK ZARETE!\nAbenduaren 3an, Euskararen egunarekin bat egingo dugu eskolan.\nIkasleek, zikloka, aukeratutako abesti bat dantzatuko dute eta ondoren, denok batera “Aho bizi, belarria prest” eta “Makina bat taupada” abestu eta dantzatuko dugu.\nAnimatu nahi zaituztegu gurekin batera dantzatzera.\nHorretarako hemen dituzue abestiak. Beraz, ikusi eta ikasi!\nUrtero bezala, abenduaren 3an, EUSKARAREN EGUNA\nospatuko dugu. Hemen duzue urte honetako egitaraua.\nAnimatu eta etorri gurekin dantzatzera!!\n"BIZI BIZI" LEHIAKETA\nAurten EITBk Hezkuntza Sailaren laguntza eskatu du maratoi solidarioa egiteko, haurren minbiziaren ikerketarako dirua lortzeko asmoz gizartea sentsibilizatu nahi duen eta gizartearen parte-hartzea erakutsiko duen maratoia egiteko, hain zuzen ere.\nAzaroaren 27a. Euskadiko ikastetxe guztietan, ikasleen inplikazioa bilatuko da. Horretarako, ikasleek marrazkiak egingo dituzte.\nHona hemen gure ikastetxean egindako marrazki batzuk.\nNATI ETA TXEMAREN JUBILAZIOA\nNati eta Txema jubilatu dira. Irakasle bikainak,\nEtapa berri baten aurrean zaudete orain,\nbaina Domingo Agirreko ateak, zuentzat beti zabalik egongo dira.\nHemen duzue Azaroak 25ean"Emakumeen Indarkeriaren Aurkako Nazioarteko Eguna" ospatzeko, dantzatu behar dugun "Ez beti da ez"abestia. Josebak koreografia prestatu digu zuek denok ikasi ahal izateko. Anima zaitezte parte hartzen!!\n"EZ BETI DA EZ" ABESTIA\n"MARI MORE" ABESTIA\n"MARI MORE", hau da Azaroak 25ean Haur Hezkuntzan landu behar dugun abestia, espero dugu zuen gustukoa izatea.\nHEZKIDETZA ETA SEXU-HEZIKETA\nAste honetan, Lehen Hezkuntzako 1. eta 2. mailko ikasleak Arotz-Enean egon dira. Primeran pasa dute bere lagunen ondoan.\nAste honetan zehar, Ene Kantak gure eskolan grabatutako saioa ikusgai izango duzue ETB3 katean goizeko 8:15ean eta gaueko 20:30ean.\nPIRITX, PORROTX ETA MARI MOTOTS\nEderki pasa genuen Pirritx, Porrotx eta Marimotots pailazoen emanaldia ikusten!\nLH 1- ARCIMBOLDO\n1. mailako ikasleek Arcimboldo margolariaren obra ezberdinak ikusi eta gero, artista italiarraren teknika jarraituz beraien artelanak sortu dituzte.\nLH2 AUZOA EZAGUTZEN\nLH2. mailako ikasleak, auzoa ezagutzen ibili dira. Ederki pasa dute eta gainera gauza asko ikasi dituzte.\nHurrengo ostegunean, Pirritx, Porrotx eta Marimotots pailazoek "BIZI DANTZA" emanaldia eskainiko digute Latxartegi aretoan.\nHH4-5 URTATZAKO PARKEAN\nHaur Hezkuntzako 4 eta 5 urteko neska mutilak Urtatzako parkera joan ziren elkar-arteko harremanak sendotzeko asmoz eta ondo pasatzeko!!!\nMendizaletasunaren onurak gizartearentzat. Mendia sustatzeko arrazoiak.\nERREKA EGUNA 2019\nEskerrik asko parte-hartzaile guztiei !!\nAgur guztioi eta ondo izan!!!\nIKASTURTE BUKAERAKO FESTA!\nAurtengo ikasturteari agur esateko festa zoragarria antolatu dugu. Jokoak, dantza saioak, tailerrak....A ze nolako egitaraua!!\nOndo pasa denok eta laister arte!!\nLH 6. mailako ikasleek eta tutoreak agur berezia egin diote ikasturteari, hurrengo urtean Institutura doazelako.\nAntzerki tailerreko neska eta mutilek saio ederra eskeini zuten eskolako aretoan. Bideo polita ere grabatu dute.\nTxalo bero bat artista hauei!!\nHaur Hezkuntzako HH 5 urteko neska-mutilek ikasturte bukaerako irteera egin dute. Barrian izan dira eta oso ondo pasatu dute. Pijama-desfilea eta sorpresa ugari izan dituzte!!\nHH-3 ETA 4 ZUBIETARA!!\nHaur Hezkuntzako 3 eta 4 urteko neska-mutilek kurtso bukaerako irteera egin zuten. Lasarteko Monkey Parkera joan ziren eta asko gozatu zuten. Ondoren, Zubietara joan ziren eta egun bikaina pasatu zuten!!.\nLegazpiko Udal Liburutegiak, "IRAKURRI, GOZATU ETA OPARITU"egitasmoa martxan jarri du. Euskaraz irakurtzen baduzu liburuak erosteko deskontuak irabazi ditzakezu.\nOraingo honetan, LH3. mailako Maria Sanchez izan da irabazlea.\nZORIONAK MARIA ETA JARRAITU HORRELA!!\nLATXARTEGIKO JAIALDIAN IKUSITAKO BIDEOA\nLehen Hezkuntzako 2., 4. eta 6. mailako ikasleek Latxartegin egindako ikasturte bukaerako jaialdiari amaiera emateko, bideo hunkigarri batekin egin zuten. Era honetan agurtu eta eskerrak eman zizkioten beraiek egindako lana ikustera gerturatu ziren ikusleei. Ez galdu bideoa ikusteko aukera!!\nGure eskolako gaztetxoenak Aramara joan dira. Hauxe izan da beraien lehenengo irteera eta primeran pasa dute!!\nKlika hemen bideoa ikusteko.


'Gazta' dokumentala, irailaren 10ean, ETB2n eta eitb.eus-en\n'Gazta' dokumentala, gaur gauean, ETB2n eta eitb.eus-en\nIdiazabal gaztaren inguruko ikus-entzunezkoa Mikel Urretabizkaiak idatzi eta zuzendu du, eta Donostia Zinemaldian aurkeztu zen iaz.\nETB1ek 'Gazta' dokumentala eskainiko du gaur gauean\nEuskal Telebistak Gazta dokumentala eskainiko du gaur gauean ETB2n eta eitb.eus-en. Mikel Urretabizkaia kazetariak idatzi eta zuzendutako lana da, eta Idiazabal gaztaren unibertsoan zeharreko bidaia proposatzen digu aparteko pertsonaia batzuen begiradaren bidez: Eli Arrillaga artzainarekin batera, Juan Mari eta Elena Arzak, Eneko Atxa, Joan Roca, Martin Berasategui, Pedro Subijana eta Andoni Luis Aduriz sukaldariak ikusiko ditugu bertan. EiTBren parte-hartzea duen ekoizpen hau iaz aurkeztu zuten Donostia Zinemaldian, Culinary Zinema sailean.\nUrbiako mendilerroan, mila metroko altueran, ardiak zaintzen ibiltzen den Eli Arrillaga artzaina dugu dokumentaleko protagonista. Ardi horien esnearekin, bere garaian Juan Mari Arzak maitemindu zuen gazta egiten du. Euskal sukaldaritza berriko ikur den jatetxean Elik ekoizten duen gazta erabiltzen jarraitzen dute.\nElik bere bizitzaren kontakizuna egingo du. Alargun geratu zen oso gazte, 24 urterekin, eta alaba txiki batekin. Senarra, artzaina, mendian zegoen leize batera erori eta hil egin zen. Gertaera hark ataka batean jarri zuen: Zarautzera, bere herrira, itzuli edo artzain bizimoduarekin jarraitu. Azken horren alde egin zuen. Geroago, Mikel Etxezarreta ezagutu zuen, beste artzain bat, eta harekin ezkondu zen. Lanbide honek sortzen dizkien poz eta zailtasunei buruz mintzatuko dira, ez baita batere erraza industria, zerbitzuak eta artzaintzaren mundutik aldentzen diren jarduerak oinarri dituen gizarte honetan aurrera egitea.\nLanbideaz mintzatuko dira beste hainbat artzainekin ere, eta Historiaurrean eta Farmazian adituak diren doktoreen hitzak jasoko dituzte, artzaintzak gure herrian izan duen ibilbidea aztertu eta gazta egiteko prozesua nolakoa den jakiteko.\nBestalde, sukaldarien testigantzak bilduko dituzte, Idiazabal bezalako nortasun handiko gazta zergatik interesatzen zaien eta bere sukaldeetan zein paper duen azaltzeko. Juan Mari Arzak eta Elena Arzak, Pedro Subijana, Martin Berasategui, Eneko Atxa, Andoni Luis Aduriz, Karlos Arguiñano, Hilario Arbelaitz, Josean Alija eta Joan Roca sukaldariek 30 Michelin izar eta The World 's 50 Best Restaurants zerrendako hainbat izendapen dituzte.\nSukaldari horiek ongi dakite zein garrantzitsua den kalitate handiko artisau-produktua izatea, haien sukaldari-lan zorrotzean ederki egokitu dadin. Urbia, Aralar eta Gorbeia aldean eta Nafarroako goi-mendietan, artzainek kontu handiz zaintzen dituzte latxa arrazako artalde preziatuak, kalitate handieneko produktu bat lortzeko, Ordiziako urteroko hitzorduan urteko gazta bikainenaren lehia irabazteko modukoa, horixe baita artzain askoren ametsa, Ordiziako Idiazabal gaztaren lehiaketan parte hartzea.\nGazta dokumentala gaur izango da ikusgai, 23:00etan, ETB2n eta eitb.eus-en.\nIdiazabal Gazta azken ordukoa


Aurreko ikasturtea «oso emankorra» izan dela dio UEUk | El Diario Vasco\nAurreko ikasturtea «oso emankorra» izan dela dio UEUk\nIñaki Alegria, UEUko zuzendaria.\nUdako Euskal Unibertsitateko zuzendariak pasa den ikasturteko balozaioa egin du ostiral honetan Eibarren\nEUROPA PRESS Viernes, 30 septiembre 2016, 17:01\nIñaki Alegria UEUko zuzendariak pasa den ikasturteko balorazioa egin du ostiral honetan Eibarren, 2016-2017 ikasturtearen hasiera ekitaldian, eta alde akademikotik ikasturte «oso emankorra» izan dela adierazi du, eta udan zein neguan izan dela igoera hori, baina batez ere neguko ekitaldietan eta on line arloan. Gainera, on line modalitatean ematen den joera azken urteetan «iraunkorra» dela nabarmendu du.\nLankidetza arloan ere «ikasturte emankorra» izan dela esan du Alegriak, aurretik zeuden hitzarmenei Nafarroako Unibertsitate Publikoarekin (NUP) lortutakoa gehitu zaielako. Erakunde publikoekin, aldundiekin eta udalekin ere bideratu dituzte proiektu berriak, baita bestelako eragileekin ere, Jakin erakundearekin kasu.\nHala ere, Alegriak esan du ekoizpen zientifiko idatziaren aldetik ez dela ikasturte emankorra izan. Arlo horretan ez dela aurrera egiten adierazi du, baina «ez UEUn ez beste unibertsitateetan. Ingumaren datuek esaten digutenez, irakasle/ikerlari euskaldun gehiago egon arren euskarazko ekoizpen idatziak ez du aurrera egiten», azaldu du. Horrela, «egiturazko arazo bat» dagoela esan du.\nBestalde, ikasturte berrira begira, UEUren erronka nagusiak hiru direla azaldu du: graduondokoetan eta masterretan eskaintza berriak lantzea, on line aukera areagotuz; Iruñean egingo den 2. IkerGazte biltzarrean lehenengoaren maila berdintzea eta, «erronkarik handiena», on line unibertsitatea martxan jartzea.\nEkitaldia bukatzeko, Lorea Agirre Jakin erakundeko zuzendariak sarrera hitzaldia egin du, 'Egin izateko. Euskararen borroka feminista' izenburupean.\nEl Papa anima a los ortodoxos a la unidad ante un mundo sediento de paz Londres prohibirá circular a miles de camiones para proteger a los ciclistas


"Bakea eta biok arrotz bilakatu gara".\nChristopher Marloweren Dido, Queen of Carthage lana eta Henry Purcellen Dido and Aeneas Opera oinarrian izanda, azken hau Nahum Tateren libretoaz, Arriaga Antzokiaren ekoizpen berri honek bi maisulan horiek uztartzen ditu. Maitasun istorio tragikoa azaleratzen du obra honek, Kartagoko erregina Dido eta Eneasen artekoa, zeinak Troiatik ihes egitea lortu eta benetako itsas bidetik aldenduta, Kartagoko kostaldera iristea erdietsi zuen. Pasio basatizko eta sentimenduen botereari buruzko istorio handia, bukaeran traizioa eta agurra zain dituena!\nBarbora Horáková Jolyk zuzendu du ikuskizuna, euskal antzezlez eta abeslariz osatutako lantaldearekin. Testuak euskaraz interpretatzen dira, eta musika ingelesez, jatorrizko hizkuntzan.\nZuzendaritza eszenikoa gizonezkoen esku egon den kotoa izan da betidanik. Ingurune horretan, talentuz gainezka datorren Barbora Horáková Joly emakume zuzendari gaztearen agerpen indartsua benetako gertakari garrantzitsua izan da Europan. Bere ikuskizunek kritikaren eta ikus-entzuleen txaloak jaso dituzte eta, duela denbora gutxi, Europan garrantzia hartzen ari den izar garrantzitsuenaren International Opera Award saria lortu du.\nPragan jaio baina Suitzan bizi den Horáková Jolyk kantua ikasi zuen Pragan, Basilean eta Genevan. Lehiaketa eta fundazio asko irabazi ondoren, bere ibilbidea Basel eta Bienne Antzokietako agertokietan hasi zuen. Swiss Studio Operako kide da. Geroago, eszenan jartzea ikasi zuen Municheko Bayerische Theaterakademie August Everding izenekoan.\n2012 eta 2015 artean Antzoki laguntzaile gisa aritu zen Basileako Theater Basel izenekoan, eta bertan maila handiko jendearekin egin zuen lan, David Bösch, Frank Hilbrich, Sebastian Nübling, Armin Petras, Vera Nemirova, Massimo Rocchi edo Georges Delnon, besteak beste.\nSarri askotan lankide izan duen Calixto Bieitok bultzatuta, artista independente karrera hasi du, eta bide horretan hainbat operatara heldu da, Munich, Madril, Paris, Nuremberg, Venezia, Anberes, Lyon, Geneva, Basilea, Leipzig, Brno, Londres, Hanburgo, Oslo, Schwetzinger Festpielen, Dresdner Musikfestspiele, etab.\n2011n egin zuen bere lehenengo eszenan jartzea Neuchâtel-en, La Voix Humaine lanarekin. Ordutik hainbat proiektu zuzendu ditu Europa osoan, eta goraipamen eta sari garrantzitsuak jaso ditu, opera panorama osoan hasi berri den figura azpimarragarriena izendatu zuen Londreseko International Opera Award (2018) saria barne. Ring Award ospetsuaren finalista izan zen eta Graz Hiria Saria lortu zuen bere zuzendaritza lan garrantzitsuarengatik.\nArriaga Antzokian ere erakutsi du bere maila, 2017an L'Orfeo ekoizpen lan propioa zuzenduz eta Leonard Bernsteini eskainitako I hate music kontzertu-omenaldian alderdi eszenikoak koordinatuz, 2018an.\nMusika: Henry Purcell\nTestuak: Christopher Marlowe\nLibretoa: Nahum Tate\nEkoizpena: Arriaga Antzokia\nZuzendari eszenikoa: Barbora Horáková Joly\nMusika zuzendaria: Petros Bakalakos\nEszenografia: Eva-María Van Acker\nJantzien diseinua: Benjamin Burgunder\nKoreografia: James Rosental\nKonpositore DJ: Janiv Oron\nKoruko zuzendaria eta maisu errepikatzailea: Carlos Imaz\nAktoreak eta abeslariak:\nDido: Miren Gaztañaga (antzezlea), Nerea Berraondo (abeslaria)\nEneas: Adrián García de los Ojos (antzezlea), León de la Guardia (abeslaria)\nBelinda: Lucía Astigarraga (antzezlea), Naroa Intxausti (abeslaria)\nKorua: Ana Sagastizabal, Ainhoa Zuazua, Alicia Manceras, Josu Cabrero, Alesander Pérez, José Manuel Díaz\nOrkestra: Propitia Sydera Bilbao\nEgileak Henry Purcell, Christopher Marlowe, Nahum Tate


Txirrindulariak – 2 orrialdea – Tropela.eus bloga\nCategory Archives: Txirrindulariak\n#382 Tropela.eus podcastak: 2019ko Espainiako Vuelta errepasoa – 19. etapa\nCavagnak (DQT) Toledoko helmugan besoak jaso zituen\nCavagna (DQT) gaztea izan da 19. etapa garaipena lortzeko aurtengo Espainiako Vuelta honetan. Ihesaldian sartu zen frantziarra eta 24km-ren falta jotako erasoari eutsiz, etapa garaipena lortu du Toledon.\nSailkapen nagusian ez da aldaketarik izan baina bai eztabaidarako parada. Izan ere 66kmren falta eroriko handi bat izan zen, tartean Roglic (TJV) eta Lopez (AST) kaltetuak izan zirelarik. Une horretan Movistarrek aurrean tiratzeari ekin zion minutuko tartea ere ateraz aipatutako faboritoei, nahiz eta beranduago geratzea erabaki zuten. Esan bezala, eztabaida zabaldu du gertakariak.\nEtapak emandakoa eta gaurko azken etapa erabakigarriaren inguruan mintzatzen da Egoitz Lizaso (@elizaso) podcast honetan.\nPosted byTropela Elkartea 2019-09-14 2019-09-15 Posted inErrepasoa,Espainiako Vuelta,Gazteak,PodcastakEtiketak: Cavagna,eztabaida,faboritoak,ihesaldia,Miguel Angel Lopez,Movistar,podcast,RoglicUtzi iruzkina #382 Tropela.eus podcastak: 2019ko Espainiako Vuelta errepasoa – 19. etapa bidalketan\n#381 Tropela.eus podcastak: 2019ko Espainiako Vuelta errepasoa – 18. etapa\nHiguita (EF1) gazte kolonbiarrak lortu du etapa garaipena\nAzken atseden egunaren ondoren, Madrileko komunitatean jokatu da Espainiako Vueltako 18. etapa. Azken aurreko testa zuten sailkapen nagusiko txirrindulariek eta Lopezek (AST) aprobetxatu duela esan genezake. Hori bai, eguneko ihesaldian sartuta, Higuita (EF1) gazte kolonbiarrak etapa garaipen bikaina lortu du ia 40 km inguru bakarrik eginda. Atzetik helmugaratu dira Roglic (TJV) liderra, Valverde (MOV), Majka (BOH) eta Lopez (AST). Azken honek Pogacarrek (UAD) azken igoeran erritmoari eutsi ezinda izan dela ikusita, postu bat egin du aurrera eta gazteen sailkapenean lider jarri da. Quintanak (MOV) postu bat atzera egin arren ere, podiumean jarraitzen du.\nHau eta hurrengo etapak eman dezakeenaren inguruko podcasta duzue entzungai Egoitz Lizasoren (@elizaso) eskutik.\nPosted byTropela Elkartea 2019-09-12 2019-09-15 Posted inErrepasoa,Espainiako Vuelta,Gazteak,PodcastakEtiketak: faboritoak,Higuita,ihesaldia,Majka,Miguel Angel Lopez,Nairo Quintana,podcast,Roglic,ValverdeUtzi iruzkina #381 Tropela.eus podcastak: 2019ko Espainiako Vuelta errepasoa – 18. etapa bidalketan\n#377 Tropela.eus podcastak: 2019ko Espainiako Vuelta errepasoa – 15. etapa\nKuss (TJV) gazteak lortu du etapa garaipena Vueltan\nGaur jokatu da etapa Espainiako Vueltako etapa erregina eta ihesaldik lortu du etapa garaipena. 17 txirrindulariz osatutako tropeltxo batek egin du aurrera eta tartean ziren Ion Izagirre (AST) eta Oscar Rodriguez (EUS) euskaldunak, baina indartsuena Kuss (TJV) izan da. Faboritoen artean indartsuenak Roglic (TJV) eta Valverde (MOV) izan dira eta ez du esloveniarrak inongo arazorik izan maillot gorriari eusteko.\nHau eta gehiago izan du mintzagai Egoitz Lizasok (@elizaso) podcast honetan.\nPosted byTropela Elkartea 2019-09-08 2019-09-08 Posted inErrepasoa,Espainiako Vuelta,Gazteak,PodcastakEtiketak: Ion Izagirre,Kuss,Oscar Rodriguez,Roglic,ValverdeUtzi iruzkina #377 Tropela.eus podcastak: 2019ko Espainiako Vuelta errepasoa – 15. etapa bidalketan\n#375 Tropela.eus podcastak: 2019ko Espainiako Vuelta errepasoa – 13. etapa\nPogacarrek (UAD) irabazi du Vueltako 13. etapa. Roglic (TJV) bigarren sailkatu da\nAurtengo Espainiako Vueltak euskal errepideetan zehar azken kilometroak eginez ekin da. Bilbotik abiatu eta Los Machucosen amaitu da etapa. Bazirudien ihesaldikoen artean jokatu zitekeela etapa garaipena baina azkenean sailkapen nagusiko liderra eta Pogacar (UAD) gaztea izan dira batera helmugaratu direnak. Esloveniar gaztea izan da azkarrena eta horrenbestez Pogacarrek Vuelta honetan bere bigarren etapa garaipena lortu du. Gaurkoa etapan lortutako errentei esker, Emirateseko gazteak podium postuetan sartzeaz gain gazteen sailkapenean lehen postuan da. Roglicek (TJV) lider jarraitzen du horrenbestez.\nHau eta gehiago kontatzen digu Egoitz Lizasok (@elizaso) podcast berri honetan.\nPosted byTropela Elkartea 2019-09-07 2019-09-07 Posted inErrepasoa,Espainiako Vuelta,GazteakEtiketak: faboritoak,ihesaldia,Murias taldea,podcast,Pogacar,Roglic,SaezUtzi iruzkina #375 Tropela.eus podcastak: 2019ko Espainiako Vuelta errepasoa – 13. etapa bidalketan\n#374 Tropela.eus podcastak: 2019ko Espainiako Vuelta errepasoa – 12. etapa\nGilbertek (DQT) jaso ditu besoak Bilboko helmugan\nEuskal Herriko errepideetan jokatu da Espainiako Vueltako 12. etapa. Bilbon izan da amaiera eta 14ko tropeltxoko indartsuena Gilbert (DQT) izan da. Alex Aranburu (CJR) eta Barceló (EUS) saiatu dira belgiarra antzematen baina ez zaie posible izan. Faboritoen artean Lopez (AST) izan da Arraizko igoeran saiatu dena baina helmugan faboritoak elkarrekin izan dira. Roglicek (TJV) jarraitzen du gorriz.\nHau eta biharko etaparen inguruko azterketa egiten du Egoitz Lizasok (@elizaso) podcast honetan.\nPosted byTropela Elkartea 2019-09-05 2019-09-05 Posted inErrepasoa,Espainiako Vuelta,Euskaldunak,PodcastakEtiketak: Alex Aranburu,Barcelo,Gilbert,ihesaldia,Miguel Angel Lopez,podcast,RoglicUtzi iruzkina #374 Tropela.eus podcastak: 2019ko Espainiako Vuelta errepasoa – 12. etapa bidalketan\nNewer posts 1 2 3 4 … 71 Bidalketa zaharragoak


UEU IKASTAROA PROZEDURA FEMINISTAK: Ezagutza, ikerketa eta herrigintza | Emagin\nAzaroaren 11n eta 12an bildu ginen Eibarren Udako Euskal Unibertsitateak duen egoitzan “Prozedura feministak: ezagutza, ikerketa eta herrigintza” deituriko ikastaroan.\n30 lagunetik gora izan ginen bertan. Tartean, profil askotariko pertsonak: ikerlariak, interesa zutenak, herri mugimendutako kideak eta unibertsitateko irakasleak. Arlo ezberdinetan sakondu zen. Memoria eta genealogia feministen garrantziaz aritu ziren Miren Aranguren, Edurne Epelde eta Amagoia Gurrutxaga ostiral arratsaldean. Larunbatean hasiera eman genion ikastaroari ikerketa prozesuen inguruan hausnartzen. Lehenengo mahai inguruan Marta Barbak, Oihane Uitzik, Haizea Barcenillak eta Iratxe Retolazak egun akademiaren baitan ezagutzaren eraikuntzan sortzen diren prozesu ezberdinak izan zituzten hizpide. Epistemologia eta metodologia feministak oinarri hartuta, ezagutzaren eraikuntzarako bestelako prozesuetaz aritu ziren eta baita akademian ematen diren botere harremanetaz ere.\nOndorengo mahai inguruan, Itziar Gandarias, Nerea Fillat, Miren Guillo eta Pili Alvarezek esku artean dituzten ikerketa proiektu ezberdinak azaldu zituzten. Bukatzeko, elkarren arteko eztabaidaren bidez, aurrera begira eremu honetan parte hartzen dugun ikerlari eta esperientzia ezberdinak saretzeko beharraz eta prozeduraz aritu ginen.\nHemen ikastaroak utzi zituen irudi batzuk.


Arrasateko Herriari gutuna - Mondraberri\n[Gutuna: Arrasateko komunitate kristaua]\nArrasateko Herriari gutuna\nEkainaren amaieran agertu zen komunikabideetan ikasturte berritik aurrera gure parroko Horacio Argarate Oñatiko parrokoa izango zela.\nTestua: Arrasateko komunitate kristaua / 2019ko irailak 12, osteguna\nEkainaren amaieran agertu zen komunikabideetan ikasturte berritik aurrera gure parroko Horacio Argarate Oñatiko parrokoa izango zela. Albisteak Arrasateko kristau komunitatean, kolektibo sozial zabaletan eta, oro har, herrian eragin zuen harridura eta ondoezari helduta, eliztarrek, uztailaren 8an egindako batzarrean, erabaki zuten gotzain jaunari kristau komunitatearen aurrean agertzeko, aldebakarreko erabaki hori justifikatzeko azalpenak eman zitzan. Horrez gain, trasladoaren gertutasunagatik genuen kezka jakinarazi genion, eta martxan zeuden proiektuen transferentzia mailakatua eta antolatua egitea proposatu genuen, proiektu horiek ez dezaten porrot egin.\nGotzain jaunak uko egin zionez eskaerari, batzarrak izendatutako batzorde bat Donostiara joan zen (2019-07-04) harekin hitz egitera, hain azkar egitekoa zen trasladoak eragindako ondoeza jakinarazteko, eta esateko ez zegoela denborarik inolako ekintzarik egiteko, aldaketan aldez edo moldez inplikaturiko apaizentzat zein laikoentzat opor garaia zetorrelako. Horrez gain, jakinarazi genion kezkatuta geundela Arrasaten abiatutako proiektuak ongi burutuko ote ziren, bidea egiteko gure interesa eta borondatea adierazi genion, eta azpimarratu genuen nahitaez denbora behar genuela aldaketak egiteko, eta ahalordeen eskualdaketa gure Parrokien beharretara hobeto egokitzeko.\nGotzain jaunak ez zuen gure eskari eta proposamenetako bat ere onartu, eta eskatu zuen konfiantza izateko hartutako erabakia positiboa izango delako, eta ahalordeen eskualdaketa bateragarria izango delako Parroko bakoitzak bere helmugan dituen betebeharrak betetzeko, martxan dauden proiektuei kalterik egin gabe.\nEgoera horren aurrean, espiritu ebanjelikoarekin, bai, baina erabaki horrekiko erabateko desadostasuna irmo adieraziz, gure mina adierazi nahi dugu, gure ekarpenei erakutsitako interes faltagatik, eta gu aintzat ez hartzeagatik, eta erakutsitako sentsibilitate faltagatik kristau komunitateari bere erabakien partaide izaten ez uzteagatik, eta, batik bat, gardentasun faltagatik. Ez dugu onartzen gotzainak nahi duena eta nahi duen bezala egitea guri halabeharrez eragiten diguten gaietan. Are gutxiago azken 10 urteetan Arrasatera bisita pastoral bakar bat ere egin ez duelarik. Uste dugu guk ere iradoki eta ekarpenak egin ditzakegula, batez ere zuzenean eragiten badigu. Edo men egin eta isildu behar besterik ez dugu? Izan ere, uste dugu garai bateko gestio eredu indibidualista eta autoritario horrek ez duela lekurik XXI. mendean, non erabakiak parte hartuz eta adostuz hartzen baitira, are gehiago espiritu kooperatiboak balio berezia duen eta Komunitatean hain errotuta dagoen herri batean. Elizaren artzain zuhur batek, besteen zerbitzura dagoelarik, ez dio ezikusiarena egin behar behar zerbitzatzen duen komunitateari. Artzain baten jokamolde horrek ez du estimulatzen eta desmotibatu egiten du komunitatearen hazkundea fedearen esperientzian. Dagoeneko ez gara bizi bi kristau mota zeudela aldarrikatzen zen garaian: agintzen dutenak eta men egiten dutenak. Ezin da etengabe predikatu elizaren komunioa, lankidetza eskatu eta, gero, harrokeriaz, komunitatearen partaidetza gutxietsi eta baztertu.\nEta hori ez dugu guk bakarrik esaten. Frantzisko Aita Santuak ordenatutako gotzain berriei zuzendutako diskurtsoan zera zioen 2017ko irailean:\nGotzaina ez da "jaun eta jabe" handiustea, ezta ere beldurtuta eta aparte dagoen "artzain bakartia" ere.\nGotzainaren bereizmena ekintza komunitarioa da beti, bere presbitero eta diakonoen, Jainkoaren Herriaren eta ekarpen baliagarri bat egin dezaketen guztien iritzien aberastasunari uko egin gabe, baita ere ekarpen zehatzak eta ez soilik formalak egiten dituztenean. Senidea ez bada inola ere kontuan hartzen, eta batek uste duenean besteen gainetik dagoela, azkenean Jainkoaren aurka ere harrotzen bukatzen du.\nEsan nahi dugu ulertzen ditugula Oñatin eskatutako aldaketen motiboak, bertako parroko Josean Larrañagaren osasun arazoengatik, zeinari onena opa baitiogu bere erretiroan, jakitun garelarik auzo herrian lan bikaina egin duela, baina ez dugu ulertzen Horacio Argarateren hutsunea betetzeko hartutako erabakiaren mugimendu bikoitza, orain arazoa Arrasatera ekarri delako, izan ere, logikoena eta ulergarriena litzateke Oñatin hutsik geratu den lekua izendapen berri batekin betetzea.\nBaina ez dugu geratu nahi bere fededunak zaintzen ez dituen gure artzainaren jokabide penagarriaren min eta tristeziarekin. Horacio maite eta preziatuak, 2009tik, Juan Mari Uriarte gotzainak bidalita gure arteko ibilbidea hasi zuenetik, Arrasateko herriari eman dizkion gauza ugari eta onekin geratu nahi dugu, 10 urte horietan atsedenik gabe egindako lanarekin. Ez da kasualitatea bere lana aitortua izatea, kristau komunitatearen aldetik ez ezik, baita ere beste eragile, talde sozial, estamentu ofizial eta abarren aldetik, hainbeste proiektu sozial ezagunetan erakutsitako dedikazio, inplikazio eta bokazioagatik. Bere martxa sentitzen dugun arren, ereindako haziak fruitu emankorrak ematen jarraituko du luzaroan, eta bere aztarna ezabaezina izango da. Eta helmuga berrian Arrasaten bezainbesteko arrakasta izatea opa diogu.\nArrasate, 2019ko irailaren 10a.


Hiru gogoeta aro berrirako\nEgin dute berba EAEko boto-kutxek eta jeltzaleak erraz gailendu dira. Ez da, beraz, abentura-haize handirik izango bazterretan, baina dudarik ez berandu baino lehen aldaketak izango direla EiTBn. Hiru gogoeta, horren harira.\n– EiTB erakunde publikoa da, baina horrek ez du esan nahi unean uneko hauteskunde-emaitzen menpe egon behar duenik. Beronen izaera eta eginbideari buruzko kontsentsu zabala berritzeko garaia da (ez gaude duela 30 urteko kinka berean), eta, behin hori erdietsita, aginte politikoarekiko daukan autonomia sendotuko duten neurriak sustatu behar dira.\n– EiTBk ez luke jarraitu behar izaten diglosia zurkaizteko tresna, bere hedabide batzuek ez lukete segitu behar euskaldunak gaztelaniaz berbetan jartzen, populazio-sektore zabal bati hizkuntza-errealitate jakin bat ezkutatzen eta monolinguismoan eroso bizitzeko makulua eskaintzen. Telebistara etorrita, pentsa dezagun, Josu Amezagak planteaturikoari jarraiki, ez soilik euskal hizkuntza-komunitatea, ezpada gizarte osoa artikulatzeko funtsezko erreminta izango den ETB eleanitza, euskara ardatz nagusi izango duena eta egun eskura ditugun aukerak baliatuta (audio duala, azpidatziak) euskara ez dakitenak ere bere programaziora erakarriko dituena.\n– Multieskaintza garaiotan euskal gizartearen egituratze-tresna nagusi eta erreferentzia eztabaidaezin bihurtzeko, azkenik, EiTBk ezinbesteko du komunitatea eratzen jarraitzea eta sustraiak are sakonago errotzea, eta tokiko telebistarekin harremanak estutzeak horretarako aukera eman diezaioke (izan deskonexioen bidetik, izan Tokikomek iradokitako bi solairudun etxearen eraikuntzari lotuta).\nKanal honetan artxibatua: Eusko Legebiltzarreko hauteskundeak


Tolosaldeko Emakumeen Etxea garatzeko bilera irekia, asteazkenean - Tolosaldea - Tolosaldeko ataria\nTolosaldeko Emakumeen Etxea garatzeko bilera irekia, asteazkenean\nTolosaldeko Ataria 2021-05-31 18:59\nAmarozko auzo-etxean izango da ekainaren 2an, 18:00etan hasita, eta eskualdeko emakumeak deitu dituzte parte hartzera; azken fasea aurkeztu eta hurrengo urratsak zehaztu eta baloratuko dituzte.\nTolosan eta Tolosaldean emakume eta gizonen arteko berdintasun erreala sustatzea helburu duen proiektua da Tolosaldeko Emakumeen Etxea. 2018an abiarazi zen proiektua definitzeko parte hartze prozesua, eta aurtengo maiatzean hasi da azken fasea, 2022ko martxora arte luzatuko dena. Orain arteko lau lan-taldeak mantenduko dira azken fase honetan ere (Talde Motorra, Lantalde politiko-teknikoa, Talde Eragilea eta Emakumeen Gune Zabala) eta etxearen kudeaketa eredua finkatu, finantziazio partekaturako eredua zehaztu eta arautegia, funtzionamendua eta programazioa erabakiko dira.\nMaiatzaren 10ean elkartu zen Talde Eragilea azken fasea abiarazteko, eta asteazkenean izango da azken fase honetako Emakumeen Gune Zabalaren lehen bilera irekia, 18:00etan hasita, Amarotz auzoko auzo-etxean. Tolosako eta eskualdeko emakumeak deitu dituzte bileran parte hartzera. Lehen bilera honetan azken fasea eta kudeaketa-ereduaren proposamena aurkeztu eta kontrastatu, eta hurrengo urratsak zehaztu eta baloratuko dituzte.\nTolosako udal webgunean (www.tolosa.eus) atal bat sortu da Tolosaldeko Emakumeen Etxearen partaidetza prozesuaren inguruko informazio eta dokumentazio guztia biltzeko (bileren deialdiak, aktak…), eta egitasmoan parte hartzeko edota egitasmoarekin lotuta ekarpenak egiteko berdintasuna@tolosa.eus helbidera idatzi dezakete herritarrek.


Jokoarekiko mendekotasunen ondorio latzen aurka lan egin dezagun | EA - Eusko Alkartasuna\nHasiera » Albisteak » Jokoarekiko mendekotasunen ondorio latzen aurka lan egin dezagun\nJokoarekiko mendekotasunen ondorio latzen aurka lan egin dezagun\nArgitaratua honek egina: Prentsa Bulegoa data Ots 18, 2021 honetan: Albisteak, Berriak\nJokoarekiko mendekotasunen patologien ondorio latzei aurre egiteko eskatu dio Eba Blancok Eusko Jaurlaritzari, EAJ-PSE-k atzera bota duten Jokoa Arautzeko Legea eguneratzeko beharrari buruzko eztabaidan. EAko idazkari nagusi eta Eusko Legebiltzarreko bigarren presidenteordeak azpimarratu duenez, 30 urteren ostean, legea zaharkituta dago eta ez du egungo egoerari erantzuteko balio.\nLakuako Gobernuak martxan jarri dituen “plan, inkesta eta ikerketa ugariek” ez dute substantziarik gabeko drogen mendekotasuna murriztea lortu, azaleratu du Blancok: “Guztiz kontrakoa”. Pandemiak, gainera, “etxean erraz kontsumitzen diren adikzio kasuak ugaritzea” eragin du. Eta arazoari erantzun “serioa eta zeharkakoa” eskatu du, “sail guztien inplikazioarekin, hezkuntza, osasuna, politika sozialak, gazteria, baita gizartea eta alderdi politikoen inplikazioarekin”.\nDuela 30 urte, jokoa bingoak, kasinoak, apustuak, tonbolak, txartelak eta loteriak ziren, Blancok azpimarratu duenez. Eta modalitate batzuk “oso normalizatuta zeuden; beste batzuk, kasinoak adibidez, oso elitistak ziren, eta beste batzuk, joko-lokalak adibidez, gutxi ziren eta gaizki ikusita zeuden”. Orduan, pertsona ludopata gutxi zegoen eta gaixotzat hartzen ziren. Egungo egoera bestelakoa da: “kirol apustuak interneten edo tabernetako makinetan egiten dira, bingoak eta kasinoak digitalak dira; gaizki ikusita ez dauden portaerak dira, koadrilan egiten baitira, sozializatzeko modu gisa”. Horregatik, EH Bilduko legebiltzarkidearen esanetan, “gai honetan neurriak hartu behar badira, garaiaren arabera egin behar da. Ezinezkoa da arazo larri horri aurre ludopatia duten gazte gehienak jaio ez zireneko lege batekin”.\nGaur Eusko Legebiltzarrean egindako Osoko bilkuran Manu Lezertua berriro hautatu dute datozen bost urteetan Ararteko izateko, EH Bilduren aldeko botoarekin. Eba Blancok babesa agertu dio Lezertuari, “independentziaz, irizpide onarekin gai arantzatsuetan, presioen gainetik eta kritikak onartzen ez dakiten botere publikoen aurrean” egindako lana balorean jarriz.\nHurrengo urteetan, Lezertuaren erronkak honako hauek izango dira, Blancoren hitzetan: “Gardentasuna osasun publikoaren kudeaketan, polizia-jardueren kontrola, etortzear dagoen espetxe eskumenaren kudeaketa egokia, politika sozialak horren beharra duten pertsona ororengana iristeko bermea eta migratzaileen babesa”.\nLezertuari eta bere taldeari babesa eman arren, EH Bilduk bere taldearen aukeraketari buruzko zalantzak azaldu ditu, “kromo aldaketa gisa” egin daitekeela kritikatuz, eta Arartekoa bere kolaboratzaileak bere kabuz aukeratzera animatuz.


Urte berri on Kultura arloan? - Uribe Kostaz hitz egitenUribe Kostaz hitz egiten\n← Jaurlaritza berria; tokiko eragina, handia\nEuskadiko industria ondare osoa liburu batean (I) →\nUrte berri on Kultura arloan?\nData: 2013(e)ko urtarrilak 7 Egilea:\nUrte berri bat hasi dugu. Balantzeko unea omen dira urteko hasiera-amaierak. Ziklo berria hasten denez, antzinako erritoa izango balitz bezala, esperantzez beteta hasten dugu ziklo berria. Solstizioa mugitu dugu urteberrira, asmoa bera da eta: onerako aldaketak.\nProjektutako Erromoko Kultur etxea\nHala ere, esperantza izatea zaila da. Urteberria izan ezik, gainontzeko adierazleek kontrakoa esaten digute, eta kultura arloan askoz txarragoa bide datorkigu 2013a. Iaz, kulturako arlo guztiak amildegian jarri dituzte, erori ez direnean. Azpiegitura handiak izan ezik, Arte Ederretako museoa, Guggenheim, Balenciaga…guztiek murriztu dituzte euren aurrekontuak, euren pertsonala, euren erakusketak, euren ekitaldiak… desagertu ez denean. Azpiegitura handi horiek ere murriztu egin dute bere aktibitatea, beraz, bere azpian dauden beste kultura-agente asko ito egin dira. antzerkia, zinema, ondarea, musika… arlo guztiak behera joan dira, amildegira.\nGure herrietan asko nabaritu da, Getxon adibidez, konpara daiteke urtarrileko Kulturberria, duela bi urterekin, edo iazkoarekin. Pasu honetan, orri batekin nahikoa izango da. Hala eta guztiz ere, eta egoera egoera, geroan berri on baten bat ere izan beharko genituzke: Getxoko Kultur etxeak aurrera joango omen dira, Erromokoa eta Algortakoa. Hemendik kritikoak izan gara aspektu askotan, baina kultur etxe horiek Getxoko eta eskualdeko kultura ardatzak izan behar dituzte, eta oraingo falta oso nabaria da. Behin eginda, eztabai daiteke programazioari buruz eta kultura politikari buruz; lanabesik gabe, kultur etxerik gabe, ezin da ezer egin eta. Horretaz gain, HAPO ere erredaktatzen ari da, Dokumentu horretan idazten diren kultura lerroak funtsezkoak dira, batez ere, eraikitako ondareari dagokionez. Fase honetan, hori da berria, herri-komisioak ere lan egiten du bere ekarpenak egiteko, ikusiko dugu emaitza, baina prozedura, printzipioz, oso interesantea izan liteke.\nEgitasmo handiez gain, beste kontu batzuk egon badaude: Punta Begoña, besteak beste, aurreko egitasmoa bertan behera geratu ondoren (eskerrak) norabide bat aurkitu behar zaio monumentuari, norabide duina, jakina. Horrekin batera, Galeako Gotorlekuari buruz hitz egin daiteke, Getxoko monumentu nabarietarikoa, ikusgarritasunagatik, kokalekuagatik eta abar, irtenbide bat eskatzen digu, berriro ere irtenbide duina.\nIkusteko egon arren, ikusta ere badugu, 2012an ikusi genuen Punta Begoñako egitasmoa bertan behera geratu zela, Ondizko dorrea berreskuratu zela… eta beste batzuk ere, ez gehiegi. Beste egitasmo txikiak, baina nabariak sortu dira edo jarraitu dute, jarraitzen dute Plentziako tokiko historia jardunaldiak. Hauek urtero erradiografia historikoa egiten diote hiriari zein eskualdeari, beste aldetik Karlismoari buruz ekitaldi majua ikusi genuen Erandion, eta Uribe Kostan orokorrean berbatxango interesgarriak… Ahalegin handiak, emaitza txikiak baina oso interesanteak eta nabariak, auskalo, etorkizunean zein fruitua emango duten.\nUrte berri bat, beste urte berri bat, urtero bezala, saiatuko gara botila erdi beteta ikusten, tanta batzuk besterik ez badaude ere, hori bai mimatzeko tantak, ezinbestekoak dira eta.\nKategoria: Ekitaldiak/Ekimenak Etiketak Antzokia, Berbatxangoa, Galeako gotorlekua, Karlistak, Kultur-etxea. Gorde lotura.


Arteagako irrati-zundaketen jaurtigailua\nIrrati-zundaketaren bidezko estazio automatikoa\nEuskalmetek Euskadiko lehenengo Irrati-zundaketaren bidezko estazio automatikoa jarri du 2012. urtean, Arteagako (Bizkaia) Urdaibaiko Bird Center-en,. Sistema horrek irrati-zundak automatikoki botatzen ditu atmosferara; horrela, tenperaturari, hezetasun erlatiboari, presioari eta haizeari buruzko datuak ematen ditu, 30 m-tik 25 Km-ko altuerara artekoak, metro gutxiko tartearekin. Hau da, troposferako haize-geruza bakoitzaren eta estratosferaren zati baten meteorologi ezaugarriak ematen dizkigu.\nDatu horiek oso garrantzitsuak dira dauzkagun fenomeno meteorologikoak (ekaitzak, enbatak, elurteak, denboraleak, beroaldiak…) ezagutzeko eta azaltzeko, baita meteorologi iragarpenak hobetzeko eta katastrofeak ekiditeko ere.( Bideoa ikusi )\nEuskalmeten helburuetako bat ezaguera zientifikoa piztea eta zabaltzea da. Horretarako, Aranzadi elkartearekin eta Urdaibai Bird Center-ekin batera jaurtitzaile automatiko hau jarri du, zentro hau bisitatzen duten pertsonei nola funtzionatzen duen hobeto ezagutarazteko.\nBehean emandako datuak azken zazpi egunetakoak dira. Lehenengo lerroaren datuak plugin bat instalatu ondoren, Google Earthen bidez, “kmz” fitxategiak bistaratzen uzten du. Bigarrenekoek “SKEW-T” diagramen bidez, zundaketaren datuak erakusten dituzte.\nEgindako zundaketa guztien datuak deskargatzeko Eusko Jaurlaritzako OPEN DATA-ren zerbitzuan sartu behar da.


gurasolagun | HAUXE DA AMURRIO\nOtsailaren 18 eta 19an, Gurasolagun Programaren bi jarduera berri egingo dira\nOtsailaren 18 eta 19an, Gurasolagun Programaren bi jarduera berri egingo dira. Ipuin-kontalaria eta Valdezcarayra eskiatzera joateko txangoa dira jarduerok. Lehenengoan, ipuin kontalari bat arituko da AEK-ko euskaltegian, otsailaren 18an, 18:00etan. Kokoriko hezkuntza faktoriakoek kontatuko dute ipuina. 45 minutuko iraupena izango du. Otsailaren 19an, larunbata, egun osoko txangoa antolatu da Valdezkarayra eskiatzera joateko. Autobusa doakoa da. Bakoitzak bere ekipoa eramango du edo han alokatuko du.\nIbon Magoa – Amurrio Gurasolagun\nUrriak 29, 17:30ean Kultur etxean\nIbon Magoak hainbat truko eskeiniko dizkigu eta horren oosten irakatsikv ding beste batzuk nola eğiten diren, cuk etxean pratika dezagun. Plaza mugatuak!\nIzan ematea aldez aurretik 607673744\nApirilaren 23an, Amurrioko Gurasolagun Programan sartutako eskalada lantegi bat egingo da\nApirilean jarraitu egingo dute AEK-k antolatutako Amurrioko Gurasolagun Programaren ekintzekin. Hilaren 23an eskalada lantegi bat egitekoak dira Bañueta Kiroldegian. 17:00etan hasiko da. Gurasolagun Programaren helburua famili giroan euskararen erabilera sustatzea da. Ekintza honetan parte hartzeko, beharrezkoa da whatsapp bidez 607673744 telefono zenbakian izena ematea. Mintzapraktika taldeetan, eta antolatzen ditugun ekintza guztietan, segurtasun neurriak bermatuta daude, eta era berean Covid19rako protokoloa plikatzen dugu.


EUSKARA, BIZIKIDETZARAKO LOKARRIA | Patxi Baztarrika\n← LA HORA DE LA RESPONSABILIDAD\nHelbide aldaketa eta abiada berria →\nEuskararen Legearen 30. urtemugarekin dator aurten Euskararen Nazioarteko Eguna. Adostasun sozial eta politiko zabalaren fruitua da euskararentzat hain onuragarri izan den, eta den, lege hori. Eta badira 35 urte euskara batuaren aita ponteko eta euskara indarberritzeko ahaleginean bide erakusle izan zen Koldo Mitxelenak (1915-1987) idatzi zuela ondorengo pasartea.\n”Ezin fida daiteke (…) dekretuaren ondorio miresgarrietan, ezta ofizialkidetasun nahiz ofizialtasunezko aitormenetan ere. Gure herriak herri artean bere tokia behar duen bezala, hizkuntzak ere berea aurkitu behar du hizkuntza artean: handikeriazko menturarik gabe, iraupena eta hazkundea segurtatzeko behar adinako tokia. (…) diglosiaren purgatorioetatik ihesi goazela, ez gaitezela ghettoaren infernuan eror. Hizkuntza integrazioa beste ezein bezain beharrezkoa dugu”.\nErabateko gaurkotasuna darion pasarte horretan eskura ditugu, nire iritzian, euskal gizarterako hizkuntza politika zilegi eta eraginkor baten giltzarri nagusi asko.\nGuztiok ez bada gehienok gara euskarari tokia egitearen “aldeko”. Zer-nolako toki, baina? Ez baitu balio nolanahiko lekuak: gure hizkuntzak “iraupena eta hazkundea segurtatzeko behar adinako tokia” behar duela dio Mitxelenak. Hor dago koska. Aldarri honek baditu gutxienez ere hiru hartzaile: batetik, gutariko bakoitza, bestetik euskalgintza zabala, eta, hirugarrenik, nola ez, herri-aginteak, euskararen hazkundea ekarriko duen tokia aurkitzeko hizkuntza politika garatu eta aukera-berdintasuna bidera dezaten. Tokiaren tamaina eta nolakotasuna erabakitzerakoan azaleratzen dira ikuspuntu ezberdinak “euskararen aldekoen” artean. Batzuek uste baitute euskarari ez dagokiola ia-ia tolerantzia hutsa besterik, ez behintzat askoz gehiagorik, eta, ondorioz, askatasun indibidualen aurkako inposiziotzat gaitzesten dituzte sustapen-politika berdintzaileak –eremu ezberdinetan euskararen erabilera aktiboki bultzatzea eta egiazki bermatzea helburu dutenak, alegia–. Diotenez, eskolari esker euskaldundu diren eta euskaldunduko diren belaunaldi gazteek naturaltasun osoz errotuko dute gure artean euskara, bere kasa ia-ia: ez legoke ezer asko gehiago eta besterik egin beharrik. 30 urteotako ibilbidean nabarmendu diren mugek agerian jartzen digutenaren eta soziolinguistikako arau arruntenen kontrako ikuspuntua da hori, ezinago urrun dago “hazkundea segurtatzetik”, baina badu indarra gure gizartearen parte batean.\nNolanahi ere, “zer” bezain garrantzitsua da “nola”, “hazkundea segurtatzeko behar adinako tokia” ezin baita edonola, edozeren gainetik eta edozein preziotan eraiki. Nola, bada? Horretaz ere ezin argiagoak dira Mitxelenaren hitzak: “handikeriazko menturarik gabe”, hots, maximalismoetan eta gehiegikeriatan erori gabe, boluntarismoaren lilurapean amildu barik eta garenaren neurriaz –txikitasunaz- jabetuta. Leteren hitzak baliatuz esango genuke: “amets eroak baztertuz bertan, sasi zikinak behingoz erreta, bide on bat aukeratzen”. Gure gizartearen parte batean, ordea, fama txarra du pragmatikotasunak, fama txarra du adostasun zabalaren mesedean norberaren zenbait posizio leundu edo sakrifikatzeak. Badira euskarari tokia egiten jarraitzeko behar den malgutasuna euskarari traizioa egitearekin eta burua makurtzearekin identifikatzen dutenak. Askotarikoen kontsentsu sendoa da, baina, nire iritzi apalean, hizkuntza politika eraginkor baten bideragarritasunerako bermerik sendoena. Eta nago, pragmatikotasunaren balioa azpimarratzeko erantsi zuela bukaerakoa Mitxelenak, hots, “diglosiaren purgatorioetatik ihesi goazela, ez gaitezela ghettoaren infernuan eror”.\nGure artean badira “dekretuaren ondorio miresgarrietan” itsu-itsuan sinesten dutenak, behar-beharrezkoa den araua –beste ertzetik, paradoxikoki, inposizioa bailitzan gogaitutako araua– bide batetik eta herritarren gogoa bestetik joan ahal balira bezala. Beharrezkoak eta lagungarriak dira aginduak eta arauak, ez ordea behar bestekoak. Herritarraren eta hiztunaren atxikimendua eta gogoa dira erabakigarriak, eta gogo horren eta herritarren ahalbideen arabera egingarria dena identifikatu, adostu eta gerorako utzi gabe egitean datza arrakasta. Hizkuntza indarberritzeko langintzan ez du balio “nahi izatea da ahal izatea” printzipioak, guztia ez baita egingarri. Progresibotasuna hizkuntza politikaren eraginkortasunaren giltzarri nagusietarikoa da.\n“Hazkuntza segurtatzeko behar adinako tokia” (laissez faire-laissez passer baztertuz, alegia) “maximalismorik gabe” (dogmakeriak alboratuz, alegia) aurkitzea proposatu ondoren, “ghettoaren infernutik” ihesi “hizkuntza integrazioa” behar dugula izan helburu esan zigun Mitxelenak. Idatzia zuen lehenagotik honakoa: “Gure artean eta guk gauzak ongi ezagutzen ditugun garaian, ez da sekula euskara hemengoen adierazpide edo mintzabide osoa izan. Beste hizkuntzaren bat izan du beti aldamenean”. Badira bestelako proposamenak gure artean. Adibidez, elebakartasun soziala iparrorratz hartuta-edo, euskara Euskal Herriko hizkuntza ofizial “bakarra”ren aldarri zaharkitua irakurri dugu alderdi “sortu” berriaren ponentzian. Nire iritzian, euskara egoera guztietarako hizkuntza beregain bakartzat planteatzea, hots, eremu publikoko hizkuntza komun bakartzat irudikatzea, ez da erreala –gaurko belaunaldiek ez baitute halakorik sekula ezagutuko, gure erdarek iraungo dutela kontu segurua baita–, eta gainera inondik ere ez da hori Euskal Herriko herritar gehienen gogoa. Ez da, beraz, desiragarria. Euskararen aldeko jarduna ez da hizkuntza askatasunaren aurkakoa, aldekoa baizik. Kontua ez baita euskara “ala” erdara, euskara “eta” erdara baizik, nahieran. Bestelako edozer euskararentzako itogarri eta bizikidetzarako lehergarri izango litzateke.\nIntegrazioa da elkarbizitzaren giltzarria, eta hor aurkitu behar dugu helburua: hots, gureak ditugun bi hizkuntzen arteko bizikidetza ahalik eta berdinkideena, koexistentzia hutsetik haratago. Kohesio sozialerako lokarri izatean leukake euskarak “iraupena eta hazkundea segurtatzeko behar adinako tokia.”\nLehenik Correo eta DV-n argitaratua: 2012-12-03an, Euskararen Nazioarteko Eguna dela-eta.\n2 respuestas a EUSKARA, BIZIKIDETZARAKO LOKARRIA\nUrtzi Odriozola dijo:\n2012/12/04 a las 12:59\nEz nago batere ados artikuluan aipatzen dituzun zenbait gauzekin eta twitterren erantzun badizut ere (txioak haizeak daramatzanez) hemen aipatuko ditut berriz. Ez da egia zenbait euskalzaleon partetik behintzat «euskara ala erdara» hautu hori egin denik, ezta gutxiago ere! Ez eta diozun «sortu» berri den alderdiak bere ponentzietan euskara bakarrik ezarri nahi izate horren kontua ere (berriz ere «inposizio» hitz madarikatuaren mamuak usaintzen ditut). Euskara hizkuntza ofizial izatearen kontuak ez du eta esan nahi gainontzekoak desagertarazi nahi direnik. Bermeak non jartzen den ari gara hizketan. Zergatik ez da gaur egungo alderantzizko egoera bat irudikatzen? Euskara ofizial eta erderak koofizial?\nEuska Herri euskalduna aldarrikatzen denean, gauza jakina da ez dela osotasunean eta erabatekoan EH elebakar bat aldarrikatzen (nahita ere ezinezkoa litzateke gainera). HEGEMONIA kontua da. Aldarrian, ikastoletan bezala «lengua vehicular» deritzona EH osoan euskara izan dadila nahi da. Norbanakoen hizkuntz ohituretan euskarak izan dezala lekurik gehiena alegia, beste hizkuntzak baztertu gabe. Izan ere, biztanle elebidun garen aldetik denok dakigu hizkuntza bat baino gehiago menperatzeak dakartzan onurak zeintzuk diren. Kontua beraz eta helburu zehatza hori da, euskara EH osoan HEGEMONIKOA izatea eta bai, erderei gailentzea. Gainontzean jai daukagu, hegemoniarik ezean diglosian gaudelako. Ez dago besterik, elebitasun parekatua utopia hutsa baita. Euskarak dituen hutsuneak gaztelerak hartzen ditu eta alderantziz (eta laister gainera ingelesa ere badator). Hor ez dago besterik.\nBenetako politika egin nahi badugu, lehentasun erabatekoa behar luke euskarak eta irakaskuntzako inmertsio politikez gain, hiztunen hainbat eskubide bermatuko lituzkeen lege bat bai edo bai beharrezkoa da. Ezin dugulako hiztunen borondatean soilik utzi hizkuntzaren etorkizuna, aro hori alde batera uzteko garaia da. Garaia da, euskal kontsumitzaileari behar duen harreta emateko, beharrezkoa da bai ertzaintza, mediku eta bestelako administrazioetan euskarak BERMATUA (ez sustatua bakarrik) izatea. Eta ez jaunok, hori ez da INPOSIZIO ditxosozkoa. Hori diglosia egoera gainditu eta guztion elkarbizitza on bat eraikitzeko hartu beharreko behar beharrezko neurria da.\nJakinekoa da hemen euskara jartzeko erdaratik kendu behar dela. Ez dago besterik, argi eta garbi. Eta hori da hemen izan beharko genukeen «oreka». Gaztelaniak eta frantsesak ez dute eta galbiderako harriskurik, ez behintzat oraindik. Gure hizkuntzak beharrezko prestigio eta errekonozimendua behar ditu; bere lekua behar du.\nGogoratu gazteleraren bermea legez dagoela onartua, ez ordea euskararena. Egia da hor bakarrik ez dagoela salbazioa, baina bultzada ikaragarria zihurtatuko lukeenaren duda izpirik ez dut.\n2012/12/23 a las 0:55\nMitxelenak kezkaz aurreikusitako ghettoaren arrastorik ez dago, utikan purgatorioa. Hemen zeru espainierazkoa eta fikzio euskarazkoa besterik ez dira geratzen. Euskaldunek «integrazioaren» alde egin dugu bborondatez nahiz gogoz kontra, beharturik. Erdaldunek ez dute «integrazio» beharrik, nagusi direlarik. Horra Wert, gauzak argi uzteko.


Ayuntamiento de Lekeitio - ZORU PELBIKOA INDARTZEKO IKASTAROA ESKAINIKO DA KIROLDEGIAN\nZORU PELBIKOA INDARTZEKO IKASTAROA ESKAINIKO DA KIROLDEGIAN\nZoru pelbikoa lantzeko ikastaroa eskainiko da Kiroldegian. Astearte eta ostegunetan, arratsaldeko 19:30etatik 20:30etara emakumeen zoru pelbikoa indartzeko eta tonifikatzeko metodoak landu eta sortu daitezkeen lesioak ekiditeko ariketak egingo dira.\nIkastaroa maiatzaren 5etik ekainaren 9ra bitartean izango da,11 sesio guztira eta izena ematea zabalik da gaurtik maiatzaren 3ra arte. 16 emakumerentzat prestatu da ikastaroa, baina gutxienez, 18 urtetik gorako 6 emakumek eman beharko dute izena ikastaroak aurrera egin ahal izateko. Bazkideentzat 45,43 €tako prezioa dauka ikastaroak eta ez bazkideentzat berriz 59,43€tako kostua.\nBizitza sedentarioak, erditzeak, ariketa abdominal tradizionalak, eztula egiteak, korrika eta salto egiteak, eskailerak jaisteak, menopausiaren gorabeherak … Egunero egiten ditugun ekintza askok gure zoru pelbikoko muskuluak deformatu egiten dituzte, luzeagoak eta bigunagoak bihurtuz. Tailer honetan zonalde hau ezagutu, landu eta indartzen ikasiko dugu. Gure ongizatean eragin handia izango du zor pelbikoko tonua berreskuratzea eta bere funtzioa aktibatzea.\nOrokorrean emakume guztiei zuzenduta dago ikastaroa: Gaztei norberaren gorputza hobeto ezagutzeko eta helduagoak direnean zenbait arazo saihesteko baliogarria izango zaie. Erditu dutenentzat, erditze ondorengo berreskurapenerako komenigarria da eta helduei izan ditzaketen arazoetatik babesteko eta ariketa fisiko osasuntsua eta arrisku gabea egiteko modu ona da.


Dantza garaikiderako gonbita aurkeztu du Dantzaz konpainiak Amaia antzokian - Arrasate - Goiena.eus\nDantza garaikiderako gonbita aurkeztu du Dantzaz konpainiak Amaia antzokian\nJon Berezibar 2016-05-15 18:43\nDantzaz konpainiak koreografia sorta aurkeztu zuen atzo Amaia antzokian. Katalogo modura balio izan zuten piezek, konpainia eta dantza garaikidea ezagutzeko aurkezpen-txartel gisara. Jendea askorik erakarri ez izan arren, joandakoek nazioarteko koreografoek sortutako lan bikainez gozatzeko aukera izan zuten Aureo ikuskizunarekin.\nDantza garaikidean profesionalki jarduteko lehen aukera ematen die dantzari gazteei Dantzaz konpainiak eta atzoko ikuskizunean, zer egiteko gauza egiteko diren erakutsi zuten dantzari hasiberriek. Bost estilo eta bost koreografia, bederatzi dantzariren eskutik.\nKonpainiaren izaera bereziaren erakusgarri, ostiralean dantzariek Arizmendi ikastolako eta Herri Eskolako ikasleekin saio itxia egin zuten. Atal pedagogiko honetan Arrasateko 400 neska-mutikok baino gehiagok hartu zuten parte.


1. 1900-1939 gipuzkera literatur prosa j.i. uranga 0434\n¡Zer zori onekua naizen! Ondorengo zortzi egunetan, etzuben Luchi gaixuak lorik ere egiten bere jostun izan naiko intziriyarekin; lotarako ustean oyeratzen zanean, isten zituen begiyak lo egin naizrik, bañan bere betiko pozezko ametsak zabal arazitzen zizkan, jostorratz eta ari chirrika irudiz ikustearekin.\n2. 1900-1939 sailkatu gabeak egunkariak el día 1933 00006\nIragarkik zabaldu erazi zitun.\n3. 1969-1990 bizkaiera saiakera-artikuluak onaind 0055\nZauzkada gozoz asi yako biotza taupa-taupa: berak maiteari sarri esaniko itzak dira orreik, eta barruan gandu antzeko atsegin gozotasunak zabalazi yako dardar-estalkia iduri.\n4. 1969-1990 bizkaiera saiakera-liburuak onaind 0125\nLeenago bedar bat besterik ez zenduana ortuari biurtua daukazu gaur; dala bedarra, dala ortuaria, beti aintzakotzat artua izan dala aurtortu bear: euskal soloetan be, XVI'garren gizaldian asita, piz-eragille ta lizun-irrits bizkortzaille lez euki eben bedarki au; gerora, XX'garren mende onen leenengoetan, ospe aundia jadetsi euskun, frantses osalari batzuk beronen onura, garrantzi ta on-gaitasunak zabal-azo zituezanean.\n5. 1969-1990 bizkaiera saiakera-liburuak onaind 0027\nBerau jasoteak, egia esan, ekarri zituan naigabe ta lorrak: Gatzaga-ko Kondeak 1470-an erre kapustu egin eban, baiña barriro jaso, dotoretu ta kultura zabalazoa izan zan 1715-an, gaur daukan txairotasuna ezarririk.\n6. 1969-1990 euskara batua literatur prosa j.a. agirre 0215\nMoise-ren legea zabalduerazi zuen, pasarterik zailenak edo eztabaidatuenak herriak uler zezan eran azalduz.\n7. 1969-1990 euskara batua literatur prosa f. juaristi 0089\nKurtzetan lehendabiziko aldiz entzuten zen aparatoa ekarri zuten kanpotarrek: txanpona zilo batetik sartuta musika eragiten zuena, denentzat txokantea eta Felipe berak galdetu zion bisitari haietako bati ea kantari non zegoen ezkutatuta, honi ezpainak zabalduaraziz, (...).\n8. 1969-1990 sailkatu gabeak astekari eta hamaboskariak zarg 1978 0001\nEta une batetan antzerkilariak publikoaren gana jiten dira traktak edo agiri batzu gure artean zabalerazirik.\n9. 1991> euskara batua liturgia meza liburua 00152\nEgun haietan, bazen Eleazar izeneko gizon bat, lege-jakintsu jatorrenetakoa, adin handi eta aurpegi ederreko gizona; eta, ahoa gogorrean zabalarazirik, txerrikia janarazi nahi zioten.\n10. 1991> euskara batua literatur prosa suetena belfasten 0183\nErrepide ertzetik aurrena, kotxe arteko zirrikitua zabalaraziz gero, gure errenkaren gibeleraino iritsi dira azkenean lau land-rover, gainean kameraduna daramana barne.\n11. 1991> euskara batua saiakera-liburuak a. narbaiza 00011\nDatu objektiboen bila, baina, gure helburua iritzi hori, zuzen edo zeharka, zabaldu edo zabalarazi duten lekukoak aurkitzea izango da: horretarako, disziplina desberdin zenbait kontuan izango ditugu. Alderdi soziologikoa, historia hurbila, oro har, eta, noski, hizkuntzaren beraren historia.


Gipuzkoa berrabiarazteko unea dela aldarrikatu du Olanok | Politika | Berria\nGipuzkoa berrabiarazteko unea dela aldarrikatu du Olanok\nLegealdiaren erdira iritsita, balantzea egin du Markel Olano Gipuzkoako diputatu nagusiak. Azken hilabeteak «gogorrak» izan direla nabarmendu du, eta gizartea eraldatzen jarraitzeko deia egin du.\nMarkel Olano diputatu nagusia artxiboko irudian. Juan Carlos Ruiz / FOKU Tamaina handiagoan ikusi\n2021eko ekainak 11 15:57\n2019-2023 agintaldiaren erdia igaro berritan, azken bi urteen balorazioa egin du gaur goizean Markel Olano Gipuzkoako diputatu nagusiak. Azken hilabeteak «oso gogorrak» izan direla onartu du ahaldun nagusiak, eta horren ondotik, orain Gipuzkoa «berrabiarazteko» unea dela aldarrikatu du: «Gure ekonomia eta gizartea eraldatzen jarraitzeko, desberdintasun sozialak geldiarazteko eta, gaurtik aurrera, hurrengo belaunaldien etorkizuna bermatzeko unea da».\nAzken hilabete «gogorren» aitzinean, COVID-19aren pandemiak bizitzetan, ekonomian eta gizartean izan dituen efektuei aurre egiteko garaian, gipuzkoarrek «itzelezko lana» egin dutela nabarmendu du. Lan ildoa pertsonen osasun eta bizitzaren babesa, eta datozen belaunaldien etorkizun soziala eta ekonomikoa bermatzeko apustua izan direla aldarrikatu du.\nEtorkizunera begira, Gipuzkoak Europa osoan desberdintasun sozial txikienak dituen lurraldeetako bat izan nahi duela azaldu du Olanok. Horrek, Olanoren iritziz, besteak beste, genero berdintasunean, hizkuntza berdintasunean eta lurralde barruko orekan aurrera egitea ekarri beharko luke. Bide horretan, nabarmendu du Elkar Ekin Lanean 2021-2023 enplegagarritasun programa paratu dutela abian Gipuzkoan lanerako aukera inlusiboak ugaritzeko, eta hiru urtean, bazterkeria egoeran dauden pertsonentzako 3.500 lanpostu berri sortzeko.\nAzken aldian hildako herritarrak gogoan izan ditu Olanok, eta Osakidetzako eta Gizarte Zerbitzuetako langileei aitortza egin die. Pertsonen osasuna eta bizitza lehentasun izan direla azaldu du, eta hemendik aitzinera ere horrela izaten jarraituko dutela aldarrikatu du.\nAldaketa klimatikoaru aurre egitea, lehentasun\nOlanorekin batera, Jose Ignazio Asensio Ingurumen diputatuak ere hartu du hitza, eta klima aldaketari aurre egitea lehentasun dutela erran du. Aldaketa Klimatikoari aurre egiteko fundazioaren instalazioa areagotzen hasiko direla azaldu du, eta berau Europako ingurumen proiektuak kudeatzeko tresna izango dela.


Zulaibar Ikastegia koronabirusaren aurka mobilizatzen da - Zulaibar Arratiako Lanbide Ikastegia\n05/04/2020 administrador Azken ordukoak\nOspital eta zerbitzu soziosanitarioetan koronabirusari aurre egiteko jasaten daben arazo handiena material falta da, bai pazienteak atenditzeko orduan bai profesional zein osasun-langileak babesterakoan, kutsatu ez daitezen.\nHau dala eta, une gogor hauetan, Zulaibar Ikastegiak erakunde legez xedetzat dituan baloreei eta konpromezu sozialari jarraituz, Tknika barrikuntza zentroaren koordinaziopean eta beste L.H.ko ikastegiekaz batera, hasiera-hasieratik aurpegia babesteko pantailak edo biserak fabrikatzeko proiektuan parte hartu dau, horretarako eskolako 3D inprimagailuak erabiliz.\nEkimen honeri esker, geure ahalegintxoa egin dogu 250 bisera baino gehiago fabrikatuz eta Arratia Haraneko eta inguruetako Egoitza Soziosanitarioetan, Udaletxeetan, Mankomunitatean, Farmazietan, Osasun Zentroetan, etabarretan bananduz.\nAzken bolada honetan, Zulaibarren talde-lana ezinbesteko balorea bihurtu da eta gure eguneroko hezkuntza-jardueran mantentzen dogu, baina gaur egun bizi dogun egoera latz honek erakutsi deusku, inoiz baino gehiago, une gatzetan arrakasta lortzeko erarik onena alkarlaguntza dala, danok batera aurrera eginaz.\nGuzti honegatik, Arratiako Zulaibar Lanbide Ikastegiak lanean jarraituko dau bere ezagupena, esperientzia eta borondate ona eskaintzeko eta, batez be egoera berezi honetan, beharrizan gehien eta GU ZAINTZEKO euren osasuna arriskuan jartzen dabenen zerbitzutan jartzeko!